title: Gonzalo Jiménez de Quesada

text: Gonzalo Jiménez de Quesada (noin 1509 Córdoba, Espanja - 15. helmikuuta 1579 La Suesca, Uuden-Granadan kuningaskunta) oli espanjalainen tutkimusmatkailija ja konkistadori. Monista muista konkistadoreista poiketen Quesada oli oppinut ja sivistynyt mies. Hän ei myöskään monien muiden konkistadorien tapaan liiemmälti vaurastunut toimillaan.


title: Gonzalo Jiménez de Quesada

text: Hänen ensimmäinen matkansa Uuteen maailmaan alkoi vuonna 1535. Hän etsi matkoillaan aktiivisesti muun muassa Eldoradon kaupunkia. Hänet tunnetaan myös Muiscojen kulttuurin tuhoamisesta. Quesada perusti Bogotán 6. elokuuta 1538.


title: FS Dévastation (1855)

text: Dévastation oli Ranskan laivaston vuonna 1855 vesillelaskettu Dévastation-luokan uiva patteri.


title: FS Dévastation (1855)

text: Alus tilattiin 28. heinäkuuta 1854 Cherbourgin laivastontelakalta ja sen köli laskettiin 5. syyskuuta 1854. Alus laskettiin vesille 17. huhtikuuta 1855 ja se otettiin palvelukseen 25. huhtikuuta.


title: FS Dévastation (1855)

text: "Dévastation" päällikkönään capitaine de fregate De Montaignac de Chauvance lähti 10. elokuuta Cherbourgista siipiratasfregatti "Albatrosin" hinaamana Mustallemerelle. Alukset saapuivat Algeriin, josta ne jatkoivat matkaa 31. elokuuta. Ne saapuivat Maltalle 6. syyskuuta ja Beicosiin Strelitzanlahdelle 16. syyskuuta. Se matkasi Beicosista Kamieshiin 21.-22. syyskuuta. Alus osallistui sisaralustensa "Laven" ja "Tonnanten" kanssa Kinburnin linnakkeen tulittamiseen 17. lokakuuta. "Dévastation" oli ankkurissa 800 metrin päässä linnakkeesta aloittaen tulitoiminnan kello 09.06 ja neljän tunnin aikana se ampui 1 265 ammusta, joista 82 kranaatteja. Alukseen osui 72 laukausta, joista 31 panssariin ja 41 kannelle. Osumat surmasivat kaksi ja haavoittivat kahtatoista miehistönjäsentä. Alus palasi heinäkuussa 1856 Touloniin.


title: FS Dévastation (1855)

text: Alus määrättiin vuonna 1859 sotatoimiin Italiaa vastaan, mutta se saapui sisaraluksineen Venetsiaan vasta vuorokautta rauhanteon jälkeen. Alus viipyi Adrianmerellä kesä-heinäkuun. Vuonna 1866 alus oli Toulonissa tykistökoululaiva "Louis XIV":n emälaivana, jolloin sen aseistuksena oli kuusi 19 senttimetrin, kaksi 24 senttimetrin, kolme 16 senttimetrin M1860 ja yksi 22 senttimetrin tykki. Alus poistettiin alusluettelosta Toulonissa 9. toukokuuta 1871 ja se myytiin romutettavaksi seuraavana vuonna..


title: Taimisto

text: Taimisto eli taimitarha on paikka, missä viljellään puiden, pensaiden tai perennojen taimia. Monet taimitarhat ovat puutarhoja, mutta on myös metsän kasvatusta varten olevia taimitarhoja. Taimet myydään esipakattuina, paakkutaimina tai astiataimina ja entisaikaan myös paljasjuuritaimina. Paljasjuuritaimet ovat kasvaneet maassa ja ne on ennen myyntiä yksinkertaisesti nostettu maasta ja mullat on ravisteltu pois. Näin myytiin ennen monia havupuiden taimia. Esipakattuihin taimiin on laitettu muovikelmu ympärille ennen myyntiä. Paakkutaimien juuria ympäröi multapaakku, joka on pakattu kankaaseen, muoviin tai verkkoon. Astiataimet kasvatetaan ja myydään ruukuissa tai muissa viljelyastioissa. Näin myydään perennojen ja muiden puutarhakasvien taimia.


title: Taimisto

text:
Ensimmäiset todistettavat tiedot puun taimia kasvattavista taimitarhoista ovat Rooman valtakunnan ajalta, 200-luvulta eaa. Saksasta oli 1500-luvulla eräänlaisia taimikenttiä, jotka olivat taimitarhojen esivaihe. Tanskassa 1670 alkaen valtio velvoitti istuttamaan uudet taimet hakatun metsän tilalle ja 1680 alkaen valtio vaati
taimitarhojen perustamista. Ruotsissa metsänviljelyä alettiin arvostaa 1700-luvun puolivälissä, jolloin vallitsi niin kutsuttu hyödyn aikakausi. Tällöin tutkittiin, miten puulajeja pitää kylvää ja istuttaa ja mukana oli muun muassa kasvitieteilijä Carl von Linné. Suomessa Evon metsäoppilaitoksen perustamisen 1860-luvulla jälkeisinä vuosikymmeninä perustettiin Suomen ensimmäiset taimitarhat, joita olivat opiston kotitaimitarha sekä Evon-, Vesijaon- ja Punkaharjun kruununpuistot. Yksityisien metsien puun hoitoa alettiin edistää 1800-luvun puolivälistä saakka. 1900-luvun alussa yksityismetsiin alettiin tilata istuttajia. Metsätaimitarhatuotanto keskittyi suuriin keskustaimitarhoihin 1950-luvulla ja vuosittaiset metsänistutusalueet moninkertaistuivat. Paakkutaimien kasvatustekniikkaa kehitettiin 1900-luvun lopulla ja 2000-luvulla paakkutaimet syrjäyttivät paljasjuuritaimet metsätaimitarhoilla.


title: FS Tonnante (1855)

text: Tonnante oli Ranskan laivaston vuonna 1855 vesillelaskettu Dévastation-luokan uiva patteri.


title: FS Tonnante (1855)

text: Alus tilattiin 28. heinäkuuta 1854 Brestin laivastontelakalta ja sen köli laskettiin 5. syyskuuta 1854. Alus laskettiin vesille ja otettiin palvelukseen 17. maaliskuuta 1855.


title: FS Tonnante (1855)

text: "Tonnante" päällikkönään capitaine de fregate Dupre lähti 30. heinäkuuta 1855 Brestistä siipiratasfregatti "Darienin" hinaamana Mustallemerelle. Alus saapui Strelitzanlahdelle 12.-24. syyskuuta. Alus osallistui sisaralustensa "Laven" ja "Dévastationin" kanssa Kinburnin linnakkeen tulittamiseen 17. lokakuuta. "Tonnante" oli ankkurissa 1 150 metrin päässä linnakkeesta aloittaen tulitoiminnan kello 09.40 ja neljän tunnin aikana se ampui 1 012 ammusta. Alukseen osui 66 laukausta panssariin. Osumat haavoittivat yhdeksää miehistönjäsentä.


title: FS Tonnante (1855)

text: Alus määrättiin 1859 sotatoimiin Italiaa vastaan, mutta se saapui sisaraluksineen Venetsiaan vasta vuorokautta rauhanteon jälkeen. Alus viipyi kuitenkin kesä-heinäkuun Adrianmerellä. Alus poistettiin alusluettelosta Toulonissa 31. elokuuta 1871 ja se romutettiin vuosina 1873-1874.


title: This Is 40

text: This Is 40 on Judd Apatowin ohjaama, käsikirjoittama ja tuottama yhdysvaltalainen spin-off -komediaelokuva vuodelta 2012. Se on Apatowin elokuvan "Paksuna" (2007) itsenäinen jatko-osa. Ohjaajan tytär Maude Apatow oli roolistaan Young Artist-palkintoehdokkaana. Elokuvan alkuperäiseksi julkaisupäiväksi päätettiin 1. kesäkuuta 2012, mutta lopulta päiväystä käytettiin Universalin toisen elokuvan, "Lumikki ja metsästäjä", julkaisuun. "This Is 40" siirrettiin tällöin julkaistavaksi joulukuussa 2012.


title: This Is 40

text: Elokuva kertoo keski-ikäisestä avioparista Petestä ja Debbiestä, jotka täyttävät 40 vuotta. Lisästressiä parisuhteeseen tuovat molempien työt sekä teini-ikäinen tytär ja tämän hemmoteltu pikkusisko.


title: This Is 40

text: Arvosteluissa kriitikot kiittivät elokuvan näyttelijäsuorituksia, koomisia hetkiä ja tarkkanäköisiä kohtauksia. Negatiivisia arvioita tuli elokuvan ylipituudesta ja satunnaisesta päämäärättömyydestä. Rotten Tomatoes pisteytti elokuvan 5.8/10, 201 arvostelusta 52% oli positiivisia. Sekalaisista arvosteluista huolimatta elokuva oli suuri kaupallinen menestys, vaikka sillä oli avausviikonloppunaan pienimmät katsojaluvut kaikista Apatow'n elokuvista.


title: FS Lave (1855)

text: Lave oli Ranskan laivaston vuonna 1855 vesillelaskettu Dévastation-luokan uiva patteri.


title: FS Lave (1855)

text: Alus tilattiin 28. heinäkuuta 1854 Lorientin laivastontelakalta ja sen köli laskettiin 20. elokuuta 1854. Alus laskettiin vesille 26. maaliskuuta 1855 ja se otettiin palvelukseen kesäkuussa.


title: FS Lave (1855)

text: "Lave" päällikkönään capitaine de fregate De Cornulier Luciniere lähti 6. elokuuta 1855 Lorientista siipiratasfregatti "Magellanin" hinaamana Mustallemerelle. Alus saapui Strelitzanlahdelle 12.-24. syyskuuta. Alus osallistui sisaralustensa "Tonnanten" ja "Dévastationin" kanssa Kinburnin linnakkeen tulittamiseen 17. lokakuuta. "Lave" oli ankkurissa 1 000 metrin päässä linnakkeesta aloittaen tulitoiminnan kello 09.28 ja neljän tunnin aikana se ampui 900 ammusta. Alus ei kärsinyt tulitoiminnan aikana vaurioita.


title: FS Lave (1855)

text: Alus määrättiin 1859 sotatoimiin Italiaa vastaan, mutta se saapui sisaraluksineen Venetsiaan vasta vuorokautta rauhanteon jälkeen. Alus viipyi kuitenkin kesä-heinäkuun Adrianmerellä. Alus poistettiin alusluettelosta Toulonissa 9. toukokuuta 1871 ja se romutettiin vuonna 1873.


title: FS Foudroyante (1855)

text: Foudroyante oli Ranskan laivaston vuonna 1855 vesillelaskettu Dévastation-luokan uiva patteri.


title: FS Foudroyante (1855)

text: Alus tilattiin 28. heinäkuuta 1854 Lorientin laivastontelakalta ja sen köli laskettiin 20. elokuuta 1854. Alus laskettiin vesille 2. kesäkuuta 1855 ja se otettiin palvelukseen syyskuussa.


title: FS Foudroyante (1855)

text: Aluksen piti osallistua Oolannin sotaan, mutta sitä ei koskaan lähetetty Itämerelle. Se oli koko uransa reservissä. Aluksen höyrykone siirrettiin Cherbourgin kuivatelakan altaiden kuivaamiseen.


title: FS Foudroyante (1855)

text: Alus poistettiin alusluettelosta Cherbourgissa 29. marraskuuta 1871 ja se romutettiin vuonna 1874.


title: Lontoon suurpalo (1212)

text: Lontoon suurpalo () oli Lontoossa, London Bridgen eteläpuolella 10. heinäkuuta 1212 syttynyt suurpalo, joka surmasi ainakin parituhatta ihmistä. Tuli tuhosi niin puisen London Bridge -sillan kuin suuren osan sen etelä- ja pohjoispuolelle rakennetuista puutaloista. Myös Southwarkin tuomiokirkko (tuolloin "St Mary Overie") tuhoutui lähes maan tasalle. Sen sijaan vuonna 1209 valmistunut kivisilta selvisi palosta. Palon syy ei ole tiedossa.


title: Uinnin lyhyen radan Euroopan-mestaruuskilpailut 2004

text: Uinnin lyhyen radan Euroopan-mestaruuskilpailut järjestettiin vuonna 2004 kahdeksannen kerran. Kilpailut pidettiin Itävallan Wienissä 9.–12. joulukuuta. Kilpailujen järjestäjänä toimi Euroopan uimaliitto LEN.


text: Isäntämaa


title: Serkkupoika

text: Serkkupoika (engl. "The Good Son") on Joseph Rubenin ohjaama psykologinen trilleri, joka sai ensi-iltansa 24. syyskuuta 1993. Elokuvassa pääosia näyttelevät "Yksin kotona"-elokuvista tunnettu Macaulay Culkin sekä Elijah Wood.


title: Serkkupoika

text: Elokuva kertoo nuoresta Mark Evansista, joka äitinsä kuoleman jälkeen muuttaa serkkunsa Henryn luokse asumaan. Koko Henryn perhe pitää Henryä hyvin kilttinä poikana, mutta Mark alkaa epäillä tätä saadessaan tietää Henryn todellisen luonteen. Henryn aika kuluu vaarallisten kepposten tekemiseen ja tupakoimiseen. Henryn pikkuveli kuoli vuosia sitten kylpyammeeseen, mutta Mark alkaa epäillä, että Henry olisi hukuttanut veljensä. Mark saa tietää, että Henry yrittää tappaa pikkusiskonsa luisteluradalla tuuppaamalla hänet sulaan jäähän, mutta Henry epäonnistuu. Henry pudottaa äitinsä kalliolta, mutta hän jää roikkumaan oksan varaan. Mark tulee paikalle ja estää Henryä pudottamasta äitinsä perään suurta kiveä. Henryn äiti kiipeää ylös ja estää Henryä pudottamasta Markia kalliolta. Sen sijaan Henry ja Mark päätyvät roikkumaan kalliota Henryn äidin varassa. Henry hokee äidilleen rakastavansa tätä, mutta äiti päästää otteensa Henrystä kaikkien hänen tekojen jälkeen. Mark pelastuu ja näkee, kuinka alla oleva vesi muuttuu punaiseksi.


title: Vainonen

text: Vainonen voi tarkoittaa:


title: Mirjam Pynnönen

text: Mirja Helena (Mirjam) Pynnönen (s. 12. syyskuuta 1924 Kangasniemi) on suomalainen lähetyssaarnaaja ja kirjailija.


title: Mirjam Pynnönen

text: Pynnönen toimi Suomen helluntaiseurakuntien lähetyssaarnaajana 1940-luvulla Kiinassa. Kommunistien noustua valtaan Kiinassa 1949 hän siirtyi lähetyssaarnaajaksi Taiwanille.


title: Gun Nybergh

text: Gun Gerda Nybergh (s. 9. syyskuuta 1924 Helsinki) on suomalainen filosofian maisteri ja ruotsin kielellä kirjoittava kirjailija.


title: Gun Nybergh

text: Gun Nyberghin vanhemmat olivat oikeusneuvos Gunnar Nybergh ja Ellen Fogelberg.


title: Alyn Ainsworth

text: Alyn Ainsworth (24. elokuuta 1924 – 4. lokakuuta 1990) oli brittiläinen laulaja ja tanssiorkesterin kapellimestari. Kun hän oli 14-vuotias, brittiläinen viihdemusiikin säveltäjä Herman Darewski löysi hänen kykynsä laulajana. Äänenmurroksen jälkeen hän opiskeli kitaran soittoa ja soitti paikallisissa tanssiorkestereissa. Vuonna 1951 hän siirtyi BBC:n "Northern Dance" -orkesterin sovittajaksi ja kapellimestariksi. Hän irtisanoutui BBC:ltä vuonna 1960 ja siirtyi juontajaksi ITV Granadan ohjelmaan "Spot the tune".


title: Alyn Ainsworth

text: 1960-luvulla hän toimi myös sovittajana ja sovitti kappaleita esimerkiksi Kathy Kirbylle ja Vince Hillille sekä sovitti Shirley Basseyn hitin "Big spender".


title: Alyn Ainsworth

text: Ainsworth toimi Ison Britannian kapellimestarina Eurovision laulukilpailussa vuosina 1975, 1976, 1978 ja 1990 sekä vuonna 1977 Belgian kapellimestarina. Näistä vuonna 1976 hän johti kilpailun voittoesityksen.


title: Khobar Towersin pommi-isku

text: Khobar Towersin pommi-isku Saudi-Arabiassa 25. kesäkuuta 1996 oli autopommihyökkäys asuinrakennukseen, jossa kuoli 19 yhdysvaltalaista sotilashenkilöä. Saudi-Arabian viranomaisten mukaan oli todisteita, että iskusta pidätetyillä miehillä oli yhteyksiä aiemmin yhdysvaltaisia vastaan tehtyyn pommi-iskuun.


title: Khobar Towersin pommi-isku

text: Pommi räjähti kolme minuuttia sen jälkeen, kun vartija antoi hälytyksen. Kraatterin perusteella pommin arvioidaan olleen selvästi voimakkaampi kuin Oklahoma Cityssä räjähtänyt pommi.


title: TASO 131

text: TASO 131 on suomalainen Vili Lehdonvirran vuonna 1998 julkaisema DOS-tietokonepeli PC-koneille. Peliä jaetaan nykyään freewarena. Peli on sivusta kuvattu moninpeli enintään neljälle pelaajalle ja ainoa tavoite on tuhota vastustajien tukikohdat. Peliä pelataan jaetulla ruudulla ja yhdellä näppäimistöllä. Pelaajat käyttävät toisiaan vastaan aseina helikoptereita, ohjuksia, maa- sekä laskuvarjojoukkoja.


title: TASO 131

text: Pelaaja voi ohjata pelissä helikopteria tai ohjusta - muut joukot toimivat tekoälyn ohjaamina. Maajoukkoja voi ostaa vain pelin alussa, kun oma helikopteri tuhoutuu tai laskeutuu helikopterilla takaisin omaan tukikohtaan. Peliä voi pelata myös tekoälyä vastaan. Classic-pelimuodossa pelaajilla on valmiiksi rakennetut tukikohdat. Campaign-pelimuodossa pelaajilla on alkuresurssit, joilla rakentaa tukikohdan rakennukset sekä hankkia joukkoja.


title: TASO 131

text: Pelille on elokuussa 2012 julkaistu uudet kotisivut ja Mac-versio.


title: C&A

text: C&A on hollantilainen koko perheen käyttövaatteisiin erikoistunut vaatekauppaketju, jolla on noin tuhat liikettä eri Euroopan maissa sekä Turkissa, Egyptissä ja Kiinassa. Sen tuotemerkkeihin kuuluvat "Angelo Litrico, Canda, Clockhouse, Here+There, Palomino, Rodeo, Westbury, Yessica, Yessica Pure" ja "Your Sixth Sense".


title: C&A

text: Yrityksen perustivat vuonna 1841 veljekset Clemens ja August Brenninkmeijer alun perin tekstiilitehtaaksi. Heidän sukunsa oli käynyt tekstiilikauppaa jo 1600-luvulta asti kotikaupungistaan Saksan Mettingenistä.


title: C&A

text: Yritys toimii Alankomaissa, Belgiassa, Brasiliassa, Egyptissä, Espanjassa, Italiassa, Itävallassa, Kiinassa, Kroatiassa, Luxemburgissa, Meksikossa, Puolassa, Portugalissa, Ranskassa, Romaniassa, Saksassa, Serbiassa, Slovakiassa, Sloveniassa, Sveitsissä, Tanskassa, Tšekissä, Turkissa, Unkarissa ja Venäjällä. C&A oli vuodesta 1922 mukana myös Britannian kaupunkikeskustoissa ja ostoskeskuksissa, mutta joutui vetäytymään sieltä vuonna 2001 menetettyään asemia paitsi perinteisille vaatevalmistajille kuten Hennes & Mauritz ja Marks & Spencer, myös supermarketketjujen kuten Tescon ja Asdan monipuolistuville vaatevalikoimille. Vuonna 2009 C&A vetäytyi Argentiinan markkinoilta.


title: C&A

text: Alankomaiden rikkaimpiin kuuluva Brenninkmeijerin perhe omistaa C&A-ketjun Sveitsiin perustamansa Cofra Holding AG:n kautta. Perheen jäsenet myös asuvat nykyisin Sveitsissä sen Alankomaita edullisemman verotuksen takia.


title: Westbury

text: Westbury voi tarkoittaa ainakin seuraavia:


title: Pähkähullu perheloma

text: Pähkähullu perheloma (eng. "Johnson Family Vacation") on vuonna 2004 ilmestynyt yhdysvaltalainen perhekomediaelokuva. Laajasta kritiikistä huolimatta elokuva oli kaupallinen menestys.


title: Pähkähullu perheloma

text: Eripurainen perhe lähtee autolla vuosittaiseen sukukokoukseen Missouriin, tavoitteenaan napata Vuoden perhe -palkinto. Matkalla tulee vastaan monenlaisia mutkia ja sotkuja. Tien päällä he joutuvat mm. taisteluun pelottavan rekkakuskin kanssa ja poimivat kyytiin voodoota harrastavan liftarin. Lisäksi vanhempien ja lasten pitää yrittää selvitä toisistaan.


title: Pieces

text: Pieces voi tarkoittaa jotain seuraavista:


title: Phelim O’Neill

text: Sir Felim O'Neill of Kinard (myös Phelim MacShane O'Neill, ; k. elokuussa 1653) oli irlantilainen aatelinen, joka johti Irlannin vuoden 1641 kapinaa.


title: Phelim O’Neill

text: O’Neill oli syntynyt noin vuonna 1604. Hänet valittiin vuonna 1641 Irlannin parlamenttiin, jossa hän esiintyi kuningas Kaarle I:n tukijana. O’Neill käynnisti Englannin valtaa vastaan tähdätyn kapinan valtaamalla 22. lokakuuta 1641 Ulsterissa sijaineen strategisesti tärkeän Charlemontin linnan. Hän väitti saaneensa operaatioon valtuutukseen kuninkaalta. Kapinaan osallistuneet O’Neillin alaiset katoliset sotilaat syyllistyivät seuraavina kuukausina Ulsterin protestanttisten uudisasukkaiden surmaamiseen. O’Neill yritti jatkaa Ulsterin valtaamista ja saartoi joukkoineen usean kuukauden ajan Droghedan kaupunkia, kunnes joutui lopulta perääntymään huhtikuussa 1642. Tämän ja muiden takaiskujen jälkeen hän luovutti kapinallisten ylipäällikkyyden sukulaiselleen ja kilpailijalleen Owen Roe O’Neillille. Phelim O’Neill oli Irlannin katolisen konfederaation jäsen yksitoistavuotisen sodan aikana, jossa hän taisteli Owen Roe O’Neillin johtamana.


title: Phelim O’Neill

text: Owen Roe O’Neillin kuoltua vuonna 1649 Phelim yritti huonolla menestyksellä saada takaisin itselleen konfederaation armeijan johdon. Hän jäi vangiksi 1652 Oliver Cromwellin valloitettua Irlannin ja hänet teloitettiin seuraavana vuonna.


title: Ainoa kulttuuri?

text: Ainoa kulttuuri? Keskustelua luonnontieteestä () on vuonna 2001 ilmestynyt kemisti Jay A. Labingerin ja sosiologi Harry Collinsin toimittama kirja. Teos syntyi seminaarista johon toimittajat kokosivat luonnontieteilijöitä ja tieteensosiologeja ajatustenvaihtoon kahden kulttuurin, tieteensosiologian vahvan ohjelman ja tieteiden sodan kysymyksistä. Artikkelien kirjoittajia ovat muun muassa Alan Sokal, Jean Bricmont, Steven Weinberg, Steven Shapin ja Trevor Pinch. Teoksen on suomentanut Kimmo Pietiläinen ja julkaissut suomeksi Terra Cognita vuonna 2006.


title: Viheriäistenaukko

text: Viheriäistenaukko on pieni merialue Saaristomeren pohjoisosassa Naantalin ja Turun kaupunkien alueella. Vesistömuodostumaluokituksen mukaan Viheriäistenaukon pinta-ala on 5,9 neliökilometriä.


title: Viheriäistenaukko

text: Viheriäistenaukon vedenlaatua on seurattu ainakin jo 1960-luvun alusta ja pohjaeliöstöä 1990-luvun alusta. Ekologiselta tilaltaan Viheriäistenaukko on ollut 2000-luvulla välttävä ja viimeksi tyydyttävä. Kemiallinen tila on ollut hyvä.


title: Viheriäistenaukko

text: Viheriäistenaukko on voimakkaasti rehevöitynyt merialue, jonka tilaan vaikuttavat useat eri päästölähteet. Merialue on tärkeä kalataloudellisesti, sillä alueella harjoitetaan ammattimaista pyyntiä ja läheisyydessä sijaitsee useiden kalalajien poikastuotantoalueita. Syvimmät kohdat Viheriäistenaukolla ovat yli 30 metriä.


title: Viheriäistenaukko

text: Viheriäistenaukko rajautuu seuraaviin vesialueisiin: pohjoisessa Raisionlahti, idässä Pohjoissalmi, etelässä Airisto ja lännessä Naantalinsalmi. Maa-alueisiin Viheriäistenaukko rajautuu seuraavasti: pohjoisessa Naantalin Viheriäistenniemeen jossa sijaitsee Nesteen Naantalin öljynjalostamo, idässä Turun Valkamanlahden ympärillä olevaan Koivuluotoon ja Mikkolanvuoreen jotka ovat Pansion varuskunnan aluetta Pansion kaupunginosassa, etelässä Turun Ruissalon saareen joka kuuluu samannimiseen kaupunginosaan ja lännessä Naantalin Luonnonmaan saareen.


title: Viheriäistenaukko

text: Viheriäisten aukolla on muutamia pieniä saaria jotka kaikki sijaitsevat Turun puolella. Saarista isoimmat ovat Iso-Kaskinen ja Vähä-Kaskinen joissa on myös mökkejä. Pienempiä ovat Äijäkari ja Kukkarokivi, jotka ovat kummatkin rauhoitettu luonnonsuojelualueeksi lintujen pesimäluotona ja ne kuuluvat Natura 2000 -verkostoon.


title: Viheriäistenaukko

text: Viheriäistenaukolla on vilkas laivaliikenne ja sen kautta kulkee laivat Naantalin satamaan, Turun Korjaustelakalle ja Naantalin öljynjalostamolle 15,3 metrin syvyistä Naantalin väylää pitkin. Viheriäistenaukolla Naantalinväylästä erkanee Turun puolelle 9 metrin syvyiset väylät Turun sataman Pansion satamanosaan, merivoimien Pansion varuskuntaan ja Pernon telakalle.


title: Viheriäistenaukko

text: Osa alueesta oli pitkään tutkakatveessa vilkkaasta liikenteestä huolimatta. Vuonna 2012 otettiin käyttöön Ajonpään merenkulkututka, jonka jälkeen koko alue on Nauvon VTS-keskuksen hallinnassa. Muut tutkat sijaitsevat Pansiossa ja Rajakarilla.


title: Viheriäistenaukko

text: Viheriäistenaukko on tunnukseltaan 3_Ls_014 (vesimuodostuman yksilöivä VPD-tunnus) ja ympäristöhallinnon vesistöalueluokituksessa se kuuluu Pohjoinen Saaristomeri (95) -päävesistön, ja edelleen Turun rannikkoalue (95.11) -2. jakovaiheen vesistöalueen vesistön osa-alueeksi. Viheriäistenaukon rannikkovesityyppi on lounainen sisäsaaristo.


title: Viheriäistenaukko

text: Viheriäistenaukko rajatuu seuraaviin vesimuodostumiin: pohjoisessa Raisionlahti (3_Ls_013), idässä Satama ja Ruissalon salmet (3_Ls_015), etelässä Pohjois-Airisto - Kotkanaukko (3_Ls_012) ja lännessä Naantalin sataman edusta (3_Ls_027).


title: Vaalilahjonta

text: Vaalilahjonta on Suomen lainsäädännössä eräs vaaleihin liittyvä rikos. Siitä säädetään rikoslain 14 luvun 2 pykälässä.


title: Vaalilahjonta

text: Säännöksessä tarkoitettuja yleisiä vaaleja ovat eduskuntavaalit, presidentinvaalit, kunnallisvaalit, europarlamenttivaalit, Ahvenanmaan maakunnan maakuntapäivävaalit sekä kirkolliset vaalit eli evankelis-luterilaisen kirkon papin vaalit, kirkkovaltuuston vaalit, seurakuntaneuvoston vaalit ja ortodoksisen kirkkokunnan seurakuntavaltuuston vaali, papin vaali, diakonin vaali ja kanttorin vaali. Säännöksessä tarkoitettuja valtiollisia tai kunnallisia vaaleja eivät ole maakuntavaltuustojen tai muiden maakunnallisten toimielinten vaalit. Yleisiä vaaleja eivät myöskään ole vaalit, joissa äänioikeus on rajattu. Sellaisia ovat esimerkiksi ammattiyhdistysten ja ylioppilaskuntien vaalit. Säännöksessä tarkoitettuja yleisiä äänestyksiä ovat valtiolliset ja kunnalliset neuvoa-antavat kansanäänestykset. Sellaisia on järjestetty muun muassa Euroopan unioniin liittymisestä ja kuntaliitoksista.


title: Vaalilahjonta

text: Tämän rikoksen määrittelevässä säännöksessä kuvatun teon rangaistavuuden edellytyksenä ei ole lupauksen tai tarjouksen hyväksyminen. Rangaistavaa on esimerkiksi se, että tarjoaa jollekin henkilölle palkkion siitä, että tämä taivuttaisi puolisonsa äänestämään tietyllä tavalla. Sen sijaan rangaistavaa ei ole toisen painostaminen ylipäätään äänestämään, sillä siinä ei vaadita äänestämään tietyllä tavalla. Tällainen menettely tosin voi olla rangaistavaa pakottamisena.


title: Vaalilahjonta

text: Säännöksessä mainittu palkkio tarkoittaa rahaa tai muuta siihen rinnastettavaa etuutta. Äänestämään taivuttamisella tarkoitetaan moitittavaa, selkeää ja epäasiallista pyrkimystä vaikuttaa äänestäjän äänestyskäyttäytymiseen. Taivuttelun kohteena on yksi tai useampi henkilö. Jos sen sijaan antaa valitsijakunnalle tavanomaisen vaalilupauksen, jossa lupaa heille taloudellisia etuja, ei syyllisty rikokseen, vaikka tulisi valituksi. Sallittua on myös pyrkiä vaikuttamaan äänestäjiin vaalitilaisuudessa suoritetulla tarjoilulla ja vähäarvoisilla lahjoilla. Tällöin on kyseessä sallittu äänestyspäätökseen vaikuttaminen, ei tuomittava äänestämään taivuttaminen. Jopa äänestäjän kuljettaminen äänestyspaikalle on sallittua, kunhan kuljetuksen ehdoksi ei aseteta tietyn ehdokkaan äänestämistä.


title: Vaalilahjonta

text: Sallittu vaalilupaus liittyy ehdokkaan tulevaan toimintaan mahdollisessa luottamustehtävässä, kun taas rangaistavaan vaalilahjontaan liittyy etu, joka annetaan vaikka ei tulisikaan valituksi. Myös ehdokkaan vaalienjälkeinen tukiryhmälleen järjestämä vaalijuhla on sallittu etuus, vaikka se olisi rahallisesti melko arvokaskin. Vaikka kutsun jakaisi tukiryhmälleen etukäteen, ei edusta seuraa rangaistusta, sillä se ei ole luonnehdittavissa taivuttamiseksi, eikä kohdistu nimenomaan tiettyyn äänestäjään.


title: Vaalilahjonta

text: Vaalilahjontasäännöksen toisessa kohdassa tehdään rangaistavaksi yleisiin vaaleihin liittyvän lahjuksen vaatiminen. Siitäkään ei saa vaatia palkkiota, että yrittää vaikuttaa toisen äänestyskäyttäytymiseen. Säännöksen soveltamisalaan kuuluu vaikkapa tapaus, jossa joku kauppaa eniten tarjoavalle muiden perheenjäsentensä ääniä. Äänestäjää ei kuitenkaan rangaista palkkion vastaanottamisesta, jos ehdokas tarjoaa sen hänelle ilman vaatimusta tietystä äänestyskäyttäytymisestä. Palkkion antavaa ehdokasta sen sijaan rangaistaan säännöksen ensimmäisen kohdan mukaan. Vaalilahjonnasta rangaistaan vaikka äänestäjä ei äänestäisikään sovitulla tavalla, sillä vaalisalaisuuden vuoksi äänestyskäyttäytymistä ei voi varmuudella todentaa. Yhtä lailla rangaistavaa on vaalilahjonnan yritys.


title: Katja Skogman

text: Katja Skogman (s. 7. syyskuuta 1972) on aktiiviuransa päättänyt suomalainen pikajuoksija. Hän edusti koko uransa ajan HIFK-Friidrottia ja hänen valmentajinaan toimivat Gun Grann sekä Keijo Horkama. Kalevan kisoista Skogman saavutti pronssia 400 metrin juoksussa vuonna 1993. Lisäksi hän oli ulkoradoilla mukana viestijuoksun SM-kisoissa voittamassa 4 x 400 metrin viestijuoksun hopeaa vuonna 1994 sekä pronssia vuonna 1990. Sisäratojen SM-kisoista Skogman voitti pronssia 400 metriltä vuonna 1993. Virallisissa kilpailuissa hän ei ole esiintynyt vuoden 1994 jälkeen.


title: Ti Amo

text: Ti Amo on italialaismuusikko Azuron kappale. Se julkaistiin muusikon uran debyyttisinglenä 13. toukokuuta 2011. Kappaleen ovat tuottaneet Manuel "Manian" Reuter sekä Yann "Yanou" Peifer ja sillä vierailee myös turkkilais-saksalainen naisartisti Elly. Kappaleen sävellyksestä puolestaan vastasivat sen tuottajat sekä Adelmo Listorti. Kappaleeseen liittyvä musiikkivideo julkaistiin videopalvelu YouTubessa 6. huhtikuuta 2011. Kappale ei onnistunut pääsemään lainkaan listoille.


title: Ti Amo

text: Digitaalinen lataus


title: Lotta Bryggare

text: Lotta Ilona Bryggare (o.s. Suviranta, s. 14. joulukuuta 1965 Helsinki) on aktiiviuransa päättänyt suomalainen pika- ja keskimatkojen juoksija. Hän edusti koko uransa ajan Helsingin Kisa-Veikkoja ja hänen valmentajanaan toimi Tero Selvinen. Kalevan kisoista Bryggare saavutti hopeaa 800 metrin juoksussa vuonna 1993. Lisäksi hän oli viestijuoksun SM-kisoissa mukana voittamassa kaikkiaan 14 mitalia. 4 × 100 metrin viestijuoksussa Bryggare oli voittamassa kultaa vuonna 1994, 4 × 400 metrin viestijuoksussa kolmea kultaa vuosina 1986, 1996 ja 1999, hopeaa vuonna 1987 sekä kahta pronssia vuosina 1994 ja 1998 sekä 4 × 800 metrin viestijuoksussa kolmea kultaa vuosina 1986, 1987 ja 1989, kahta hopeaa vuosina 1988 ja 2004 sekä kahta pronssia vuosina 1990 ja 1994. Sisäratojen SM-kisoista Bryggare saavutti 400 metrin juoksusta kultaa vuosina 1994 ja 1996 sekä pronssia vuonna 1995 ja 800 metrin juoksusta kolme hopeaa vuosilta 1987, 1994 ja 1996. Virallisissa kilpailuissa hän ei ole esiintynyt vuoden 2006 jälkeen. Bryggare avioitui vuonna 1990 aitajuoksija Arto Bryggaren kanssa. Heillä on kolme lasta, joista yksi on moniottelija Samuli Bryggare. He erosivat vuonna 2015.


title: It’s My Birthday

text: It's My Birthday on yhdysvaltalaisen hip hop-muusikko will.i.amin ja yhdysvaltalaislaulaja Cody Wisen kappale. Wise on allekirjoittanut sopimuksen Interscopen kanssa will.i.amin ansiosta. Kappale nauhoitettiin vuonna 2014 ja julkaistiin singlenä 27. toukokuuta 2014. Kappale painottuu voimakkaasti A.R. Rahmanin säveltämään Tamil Indianin kappaleeseen "Urvasi Urvasi".


title: It’s My Birthday

text: "It's My Birthday" saavutti Isossa-Britanniassa listan kärjen, muodostuen will.i.amin kymmenenneksi kyseisen listan kärjen saavuttaneeksi kappaleeksi (mukaan lukien viisi The Black Eyed Peasin kanssa saavutettua kärkisijaa). Kappale myös sijoittui kymmenen parhaan joukkoon Australiassa sekä kolmenkymmenen parhaan joukkoon Belgiassa, Uudessa-Seelannissa ja Irlannissa.


title: Malaijan kriisi

text: Malaijan kriisi tai Malaijan poikkeustila, oli vuosina 1948–1960 käyty sissisota, jossa kommunistisissit taistelivat Britannian siirtomaahallintoa ja sen hallinnoimaa Malaijan federaatiota vastaan. Brittien siirtomaahallinto käytti kriisistä termiä poikkeustila ("Malayan emergency").


title: Malaijan kriisi

text: Japani oli miehittänyt Brittiläisen Malaijan toisessa maailmansodassa. Japani vetäydyttä sodan päätyttyä Kaakkois-Aasiasta, Malaija palasi briteille. Malakan niemimaa oli briteille tärkeä luonnonvarojensa takia. Sodan jälkeen Malaijan tina- ja luonnonkumiteollisuutta ryhdyttiin jälleenrakentamaan, koska niiden kysyntä nousi sodan tuhoja korjattaessa. Sodan jälkeen nationalistit ja Yhdysvallat arvostelivat voimakkaammin Britannian siirtomaavaltaa. Britit pyrkivät luomaan Malaijaan itsehallinnolisen alueen. Malaijalla ei kuitenkaan ollut nationalistista hallintoa.


title: Malaijan kriisi

text: Britit perustivat 1946 Malaijan liiton, johon kuuluivat Malakan niemimaan yhdeksän sulttaanikuntaa ja Salmisiirtokunnat, johon kuuluivat Singapore, Penang ja Malakka. Liittovaltiota vastustaneet malaijinationalistit perustivat Yhtyneiden malaijien kansallisjärjestön ("United Malays National Organization," UMNO), joka pyrki kumoamaan Malaijan liiton ja estämään kiinalaisenemmistöisen Singaporen kuulumisen liittovaltioon. Levottomuuksien pelossa Britannia kumosi Malaijan liiton perustamisen, ja tilalle muodostettiin Malaijan federaatio, johon Singapore ei kuulunut, vaan Singapore jäi brittien kruununsiirtomaaksi.


title: Malaijan kriisi

text: Malaijiväestö oli tyytyväinen Malaijan federaation perustamiseen, mutta Malaijan kommunistiseen puolueeseen "(Kommunis Parti Melayu," KPM) kuuluneet kiinalaiset eivät hyväksyneet federaation perustamista ja Singaporen jättämistä sen ulkopuolelle. KPM aloitti kapinoinnin federaatiota ja brittiläisten siirtomaahallintoa vastaan. Toisen maailmansodan aikana Britannia ja Yhdysvallat olivat vielä tehneet yhteistyötä KPM:n kanssa, sillä KPM:n hallitsema Malaijan antijapanilainen armeija (MPAJA) kapinoi japanilaisten miehitystä vastaan. KPM:n sissijohtajia pidettiin Malaijassa sotasankareina, ja kommunistit odottivat saavansa roolin Malaijan politiikassa. Britannia ei kuitenkaan halunnut tehdä yhteistyötä kommunistisen puolueen kanssa.


title: Malaijan kriisi

text: KPM:n suosio oli laaja etenkin kiinalaisväestön alempien yhteiskuntaluokkien keskuudessa. KPM:n politiikan kannattajat olivat japanilaismiehityksen aikana paenneet sisämaahan viidakon liepeille, ja viidakon reuna-alueilla eläneet KPM:n politiikan kannattajat huolsivat viidakossa tukikohtaansa pitäneitä sissijoukkoja.


title: Malaijan kriisi

text: Myös Britannian toiminta kärjisti tapahtumia. Sodan jälkeen britit palasivat plantaaseilleen ja kaivoksilleen, jotka oli sodan aikana siirretty kiinalaisten haltuun. Kiinalaiset häädettiin tiluksilta toisinaan väkivaltaisesti, mikä aiheutti syrjäytettyjen kiinalaisten radikalisoitumista. Lisäksi sodan jäljiltä köyhtynyt Malaija kärsi kulutustarvikkeiden puutteista, eikä ruokaa ja vaatteita ollut saatavilla tarpeeksi. Brittihallitus ei ollut halukas avustamaan väestöä, vaikka britit olivatkin halukkaita hyödyntämään alueen luonnonvaroja. KPM katsoi että brittihallitus ja Malaijan yläluokka olivat ajamassa maata takaisin kolonialismin aikakaudelle.


title: Malaijan kriisi

text: KPM ei saanut levitettyä kommunismia Malaijassa eikä Singaporessa rauhanomaisesti, joten kommunistisissit turvautuivat terrorismiin ja sissisotaan. KPM järjesti kumipuuplantaasien ja tinakaivosten intialais- ja kiinalaistaustaustaista väestöä ammattiyhdistyksiksi ja järjesti useita lakkoja. Se pyrki näin vahingoittamaan maan taloutta ajaakseen taloudellista vahinkoa kärsineet britit pois Malakan niemimaalta. Lakot kärjistyivät usein väkivaltaisiksi.


title: Malaijan kriisi

text: Kriisi alkoi virallisesti 16. kesäkuuta 1948, kun KPM:n sissit murhasivat brittiläisellä kumiplantaasilla Perakissa kolme brittien työnjohtajaa. Tapauksen jälkeen Britannia julisti Malaijaan poikkeustilan. Sissien tavoitteena oli keskeyttää kumin ja tinan tuotanto terrorisoimalla plantaaseja ja kaivoksia. Kriisin alkuaikoina britit eivät saaneet tilannetta hallintaansa. Tuotantoalueet sijaitsivat viidakon keskellä, ja brittien oli hyvin vaikeaa suojella tiluksiaan terroristeilta, jotka tuhosivat kaivosten infrastruktuuria ja puuviljelmiä. Terroristit surmasivat kaivosten avainhenkilöinä toimineita eurooppalaisia ja paikallisväestöä. Sissejä oli hyvin vaikea tavoittaa, ja heitä oli viidakon kätköissä arviolta noin 10 000. Lisäksi sisseillä oli paikallisissa kylissä laaja vakoojaverkosto.


title: Malaijan kriisi

text: Brittien sotatoimia johtanut luutnanttikenraali Harold Briggs halusi katkaista sissien huoltojoukkojen ja viidakossa lymyilleiden sissien huoltotien. Kommunistisissit saivat myös rekrytoitua lisäjoukkoja viidakon liepeillä sijainneista kylistä. Briggsin suunnitelma oli perustaa uusia kyliä kauemmas sissien ulottumattomiin ja siirtää niihin väestöä lähellä sissien tukikohtia olevesta kylistä. Eristämällä sissit viidakkoon Briggs yritti saada heidät tulemaan pois piiloistaan. Asutusohjelman myötä perustettiin Malaijan kiinalaisten liitto "(Malayan Chinese Association" MCA), joka huolehti väestön asuttamisesta uusiin kyliin.


title: Malaijan kriisi

text: Kommunistisissit pystyivät kuitenkin vielä jatkamaan toimintaansa, ja vuonna 1950 kriisin uhrimäärä saavutti huippunsa. Kriisin kärjistyessä brittiläiset saivat sotilasapua Kansainyhteisön maista, kuten Australiasta ja Uudesta-Seelannista. Lokakuussa vuonna 1951 kommunistisissit murhasivat brittihallituksen edustajan Henry Gurneyn, mikä nostatti brittijoukkojen taistelutahtoa.


title: Malaijan kriisi

text: Helmikuussa vuonna 1952 britit nimittivät Gerald Templerin armeijan johtoon. Templer otti käyttöön hyvin kovat otteet ja hän oli armoton niitä kohtaan, jotka eivät suostuneet yhteistyöhön. Kommunistisissien murhattua ihmisiä Templer asetti ulkonaliikkumiskieltoja ja pienensi ihmisten riisiannoksia, kunnes syylliset oli ilmiannettu. Templerin sivistymättömiä menetelmiä arvosteltiin myös Britanniassa. Templer kuitenkin myös palkitsi heidät, jotka suostuivat yhteistyöhön. Hänen tilannettaan paransi se, että Malaijan taloudellinen tilanne parani Korean sodan alettua, koska Malaijan tinan ja kumin kysyntä kasvoi. Saaduilla tuloilla oli mahdollista laajentaa poliisi- ja sotilasvoimia ja Briggsin aloittamaa pakkoasutusohjelmaa voitiin laajentaa. Lisäksi maan infrastruktuuria oli mahdollista parantaa, mikä osaltaan lisäsi väestön tyytyväisyyttä.


title: Malaijan kriisi

text: Pakkoasutusohjelman edetessä sissit saatiin eristettyä viidakkoon muusta maailmasta ja sissijoukot vähitellen antautuivat. Vuoteen 1953 mennessä kommunistisissit olivat menettäneet etulyöntiasemansa. Myös Britannian ja Australian ilmavoimien tekemät ilmaiskut pakottivat sissejä vetäytymään yhä syvemmälle viidakkoon ja sissien olo kävi yhä vaikeammaksi. Loput sissijoukot vetäytyivät lopulta rajan yli Thaimaan puolelle.


title: Malaijan kriisi

text: KPM:n tappio johtui myös sen omista heikkouksista, sillä se ei onnistunut saamaan Malaijan malaijiväestön keskuudessa suosiota. Myöskään KPM ei saanut Kiinan tai Neuvostoliiton suunnalta tukea, kuten Vietnamin sodan sissijoukot. Lisäksi kansan elinoloja parantanut vastavallankumouksellinen politiikka nostatti kansan tyytyväisyyttä, mikä kääntyi kommunistisissejä vastaan.


title: Malaijan kriisi

text: Vuoden 1954 jälkeen yksittäiset sissijoukot piileskelivät vielä sisämaassa ja Thaimaan puolella, mutta kriisi oli jo kääntynyt brittien ja UMNO:n voitoksi. Brittiläisille ja UMNO:lle KPM:n kukistuminen oli suuri voitto kommunismin vastaisessa taistelussa. Malaijan federaatio itsenäistyi vuonna 1957, mutta poikkeustilamääräykset olivat voimassa vuoteen 1960 asti. Viimeisten Thaimaahan paenneiden sissijoukkojen kanssa saatiin aselepo vasta 1989.


title: VF Corporation

text: VF Corporation on yhdysvaltalainen vaatealan yritys, joka valmistaa, valmistuttaa ja myy urheilu- ja ulkoiluvaatteita, farkkuja, alusvaatteita, laukkuja, jalkineita ja työvaatteita. Sen pääkonttori sijaitsee Greensborossa Pohjois-Carolinassa.


title: VF Corporation

text: Yrityksen vaatemerkkejä ovat "For All Mankind, Ella Moss, Bulwark, Lee, Rustler, Majestic Athletic, Nautica, JanSport, Wrangler, Rock & Republic, Eagle Creek, The North Face, SmartWool, Riders by Lee, Reef, Kipling, Red Kap, Horace Small, Splendid, Seven for All Mankind, Lucy Activewear, Timberland, Napapijri, Eastpak" ja "Vans".


title: VF Corporation

text: VF Corporation teetti tuotteensa vuonna 2014 etupäässä Kiinassa (26 %), Yhdysvalloissa (21 %), Intiassa (7 %), Vietnamissa (5 %), Bangladeshissä (4 %), Meksikossa (4 %), Turkissa (2 %) ja Pakistanissa (2 %).


title: VF Corporation

text: Yritys perustettiin Pennsylvanian osavaltiossa vuonna 1899 nimellä "Reading Glove and Mitten Manufacturing Company". Perustajia olivat John Barbey ja joukko sijoittajia. Vuonna 1919 yritys ryhtyi valmistamaan alusvaatteita ja muutti nimensä muotoon "Vanity Fair Mills". Se osti Lee-farkkuja valmistavan H.D. Lee Companyn vuonna 1969 ja muutti nimensä VF Corporationiksi. Wrangler-farkkujen valmistajan Blue Bellin VF osti 1986; toinen kaupassa saatu tuotemerkki oli JanSport. Tämä yrityskauppa kaksinkertaisti VF:n koon ja teki siitä maailman suurimman vaatealalla toimivan pörssiyhtiön.


title: VF Corporation

text: Vuonna 2007 VF myi alusvaatebisneksensä Fruit of the Loomille 350 miljoonalla dollarilla ja osti Majestic Athleticin, Seven for All Mankind -farkkumerkin ja Lucy Activewearin. Vuonna 2011 VF osti Timberland-kenkäyrityksen.


title: Perätön vaarailmoitus

text: Perätön vaarailmoitus on yksi yleisvaarallisten rikosten ryhmään kuuluva teko, jolle on tunnusomaista seurausten mittavuus. Siinä tekijä ilmoittaa valheellisesti jonkin vaaratilanteen olevan käsillä. Suomen rikoslaissa teosta säädetään 34 luvun 10 pykälässä:


title: Perätön vaarailmoitus

text: Säännös kattaa monenlaiset vaaratilanteet, mutta ei kuitenkaan vähäistä hätää tai vaaraa. Ilmoituksen tekotapaa ei ole yksilöity, vaan se voidaan tehdä puhelimella, kirjeellä, sähköpostilla tai muulla tavoin. Säännökseen ei myöskään sisälly periaatteellista estettä sille, että ilmoitus tehdään muulle henkilölle tai organisaatiolle kuin viranomaiselle. Jos vaara on käsillä, niin jo perättömän ilmoituksen tekeminen on rangaistavaa. Rangaistavuuden edellytyksenä on kuitenkin se, ettei vastaanottaja miellä ilmoitusta perättömäksi. Rangaistus langetetaan, vaikka ilmoitus ei johtaisi tositoimiin, sillä riittää, että ohjeet tai tavanomaiset käytännöt edellyttävät toimiin ryhtymistä.


title: Perätön vaarailmoitus

text: Perätön vaarailmoitus voi aiheuttaa myös pakokauhua, jolloin ihmisjoukossa voi ilmetä paniikkireaktio. Valheellinen ilmoitus tulipalosta yleisötilaisuudessa voi saada aikaan hengenvaaraa aiheuttavan tungoksen hätäpoistumistiellä.


title: Perätön vaarailmoitus

text: Perättömästä vaarailmoituksesta rangaistaan vain, jos se on tahallinen teko, jolloin tekijä tietää ilmoituksen melko varmasti aiheettomaksi. Tuottamuksellisena teko ei ole rangaistavaa. Se tarkoittaa, että jos on epävarma havainnostaan, on suotavampaa tehdä hätäilmoitus kuin jättää se tekemättä. Jos vaara on todellinen, niin ilmoituksen tekemättä jättävä voi saada syytteen pelastustoimen laiminlyönnistä (rikoslain 21 luvun 15 pykälä).


title: Marja Aalto

text: Marja Aalto (s. 6. maaliskuuta 1973 Harjavalta) on aktiiviuransa päättänyt suomalainen kiekonheittäjä. Hän edusti koko uransa ajan Ylihärmän Junkkareita ja hänen valmentajanaan toimi Erkki Aalto. Kalevan kisoista Aalto saavutti kiekonheiton kultaa vuonna 1992. Virallisissa kilpailuissa hän ei ole esiintynyt vuoden 1994 jälkeen.


title: Oriol Servià

text: Oriol Servià i Imbers (s. 13. heinäkuuta 1974 Pals, Espanja) on espanjalainen autourheilija. Vuonna 2014 hän kilpailee sekä IndyCar Seriesissä Rahal Lettermanin tallissa ja Formula E-sarjassa Dragon Racingin tallissa. Hän on tarkemmin sanottuna katalonialainen.


title: Oriol Servià

text: Servià aloitti uransa monien muiden kuljettajien tavoin kartingin parissa. Vuonna 2000 hän siirtyi CART-sarjaan, jonka nimeksi tuli sittemmin Champ Car. Servià ajoi Champ Carissa kahdeksan kautta vuodesta 2000 vuoteen 2007. Hänen paras sijoituksensa sarjassa oli toinen kaudella 2005. Tuolla kaudella hän saavutti myös uransa ainoan Champ Car-voiton Circuit Gilles Villeneuven radalla Montrealissa Newman/Haasin Lola-autolla. Champ Carin ohella Servià ajoi kaudella 2002 myös IndyCar Seriesiä. Hän palasi sarjaan kaudeksi 2008 ja on kilpaillut sarjassa siitä asti. Hänen paras sijoituksensa IndyCarissa on tähän mennessä toinen sija kauden 2011 kahdesta kilpailusta. Tuolla kaudella hän sijoittui myös parhaimmalle sijalleen sarjan yhteispisteissä, hän oli neljäs. Servià on ajanut myös Rahal Letterman Lanigan Racingin Dallaralla. Vuonna 2014 Servià siirtyi ajamaan IndyCarin lisäksi uutta Formula E-sarjaa. Hän ajoi Dragon Racing -tallissa. Ensimmäisessä kilpailussa syyskuussa 2014 Pekingissä Servià sijoittui seitsemänneksi ja sai kuusi MM-pistettä.


title: Oriol Servià

text: * Kausi käynnissä.


title: Elena Kats-Chernin

text: Elena Kats-Chernin (s. 4. marraskuuta 1957 Taškent) on uzbekistanilaissyntyinen australialainen säveltäjä. Hän aloitti musiikinopintonsa Jaroslavlissa ja opiskeli sitten Gnesin-musiikkiakatemiassa Moskovassa (1972–75). Vuosina 1975–80 Kats-Chernin sai Richard Toopilta sävellysopetusta Sydneyn musiikkikonservatoriossa, ja hän suoritti opintoja myös Helmut Lachenmannin johdolla Saksassa. Kats-Chernin asui Saksassa vuosina 1980–94, mutta sittemmin hänen asuinmaansa on ollut Australia.


title: Elena Kats-Chernin

text: Kats-Chernin on saanut muun muassa Sounds Australian Awardin (1996) ja Jean Bogan -palkinnon (1996). Hänen kustantajansa on Boosey & Hawkes. Hänen tuotantoonsa kuuluu lukuisia näyttämöteoksia, kuten oopperoita ja kamarioopperoita. Lisäksi hän on säveltänyt runsaasti orkesteri-, kamari-, piano- ja vokaalimusiikkia. Pianomusiikin joukossa on "Book of Rags" (1995–99). Orkesterituotantoon kuuluvat muiden muassa teokset "Mythic" (2004) ja "Garden of Dreams" (didgeridoolle, pianolle ja orkesterille; 2009). Kats-Cherninin teoksia ovat esittäneet muiden muassa Ensemble Modern, Bang on a Can All-Stars ja Sydneyn sinfoniaorkesteri.


title: Score! World Goals

text: Score! World Goals on peliyhtiö First Touch Gamesin 15. toukokuuta 2012 julkaisema jalkapalloaiheinen videopeli. Peli on saatavilla iOSille ja Androidille. Se sai vuonna 2012 TIGA-palkinnon vuoden 2012 parhaana kasuaalipelinä.


title: Score! World Goals

text: Pelissä on tarkoitus tehdä oikeissa jalkapallopeleissä tehtyjä maaleja pyyhkäisemällä näyttöruutua. Kun näyttoruutua pyyhkäistään, pelaaja joko potkaisee tai syöttää. Nykyisessä päivityksessä eli versiossa 2.72 on 1 140 oikeasti tehtyä maalia ympäri maailmaa eri vuosikymmeniltä. Pelissä on niin sanottuja paketteja, jotka sisältävät tietyn liigan tai tiettyjen kisojen maaleja, joita on aina 20 kappaletta kutakin kolmea vaikeustasoa kohden. Kaksi ensimmäistä vaikeustasoa ovat käytännössä samanlaisia, mutta kolmannessa vaikeustasossa eli Bonus-tasossa pelikuvioa on muutettu jollakin tavalla hieman haastavammaksi tai hienommaksi.


title: Score! World Goals

text: Pelin aiemman päivityksen nimi oli Score! Classic Goals. Pelissä on myös päivittäinen maalihaaste ("Daily Goal Challenge"), jossa pelaajan täytyy saada yksi pelistä valittu maali tehtyä jokaisella kolmella vaikeustasolla. Peliä voi pelata myös moninpelinä.


title: Napapijri

text: Napapijri on Italiassa 1980- ja 1990-lukujen vaihteessa perustettu tuotemerkki, joka on erikoistunut ulkoiluvaatteisiin, laukkuihin ja reppuihin. Vuonna 2004 tuotemerkin osti yhdysvaltalainen vaateyritys VF Corporation, jonka merkkeihin kuuluvat myös muun muassa Lee- ja Wrangler-farkut sekä The North Face -ulkoiluvaatemerkki.


title: Napapijri

text: Tuotemerkin nimi on muunnelma suomen kielen napapiiri-sanasta, mutta muuta yhteyttä Suomeen sillä ei ole. Alkuvaiheessa merkin markkinoinnin visuaalisina elementteinä käytettiin Norjan lippuja.


title: Napapijri

text: Italialaisen Napapijrin ensimmäisiä tuotteita olivat rinkat ja reput. Merkillä on yli sata myymälää ympäri maailmaa.


title: TJX Companies

text: The TJX Companies, Inc. on yhdysvaltalainen tekstiili- ja kodintarvikekauppojen ketju. Se on syntynyt vuonna 1956 perustetusta Zayre-halpatavarataloyhtiöstä, joka perusti T.J.Maxx -ketjun 1976 ja BJ's Wholesale Clubin 1984. Vuonna 1988 Zayre-ketju myytiin Ames-tavarataloyhtiölle ja T.J.Maxxin uudeksi nimeksi tuli The TJX Companies, Inc.


title: TJX Companies

text: TJX-yhtiön ketjuja Yhdysvalloissa ovat T.J.Maxx, HomeGoods, Marshalls ja Sierra Trading Post. Kanadassa se toimii ketjuina Winners, HomeSense ja Marshalls. T.J.Maxx -ketju toimii myös Britanniassa, Saksassa ja Puolassa.


title: Uinnin lyhyen radan Euroopan-mestaruuskilpailut 2008

text: Uinnin lyhyen radan Euroopan-mestaruuskilpailut järjestettiin vuonna 2008 12. kertaa. Kilpailut pidettiin Kroatian Rijekassa 11.–14. joulukuuta. Kilpailujen järjestäjänä toimi Euroopan uimaliitto LEN.


text: Isäntämaa


title: Ahvenanmaa–Naantali-merikaapeli

text: Ahvenanmaa–Naantali-merikaapeli eli Ål-Link on Ahvenanmaan Jomalan ja Manner-Suomen Naantalin välinen Kraftnät Åland AB:n omistama noin 160 kilometrin pituinen merikaapeliyhteys, jonka siirtokapasiteetti on 100 megawattia. Merikaapeliyhteys turvaa Ahvenanmaan sähköntarpeen poikkeustilanteissa, ja tulevaisuudessa sitä pitkin voitaisiin siirtää esimerkiksi Ahvenanmaan tuulienergiaa mantereelle. Merikaapeliyhteys vihittiin käyttöön 5. joulukuuta 2015. Kraftnät Åland solmi sopimuksen ABB:n kanssa merikaapelin rakentamisesta 13. joulukuuta 2012. Sopimuksen arvo on 100 miljoonaa euroa. Kokonaisuudessaan Kraftnät Åland investoi hankkeeseen 125 miljoonaa euroa. Päärahoittajana on Suomen valtio, joka antoi suoraa valtionavustusta 50 miljoonaa euroa ja takasi 70 miljoonan euron lainan.


title: Ahvenanmaa–Naantali-merikaapeli

text: Merikaapeliyhteys on varayhteyskäytössä, mutta se yritetään saada osittain markkinoiden käyttöön vuonna 2016.


title: Ahvenanmaa–Naantali-merikaapeli

text: Ahvenanmaan ja Manner-Suomen välistä merikaapelia on suunniteltu jo pitkään. Valtaosa Ahvenanmaan sähköstä on tullut Ruotsista 80 megawatin vaihtosähkökaapelia pitkin. Ahvenanmaalla on poikkeustilanteita varten myös muutamia iäkkäitä kaasuturbiinilaitoksia, mutta uusien rakentaminen olisi kalliimpaa kuin merikaapelin rakentaminen. Ahvenanmaa tuottaa käyttämästään sähköstä neljäsosan tuulivoimalla, ja suunnitteilla on suuria tuulivoimapuistoja, jolloin tuulisähköä voidaan tuoda mahdollisesti Suomeenkin uutta merikaapelia pitkin. Kaapelilla voidaan siirtää sähköä myös Suomen ja Keski-Ruotsin välillä. Ahvenanmaa kuuluu kuitenkin Ruotsin sähköverkkoon, jolloin suunnitteilla olevat Suomen valtion Ahvenanmaalle rahoittamien tuulivoimaloiden ylijäämäsähkö menee Ruotsiin alentaen siellä sähkön käyttäjän hintaa ja edistäen Ruotsin teollisuuden kilpailukykyä. Uutta merikaapeliyhteyttä ei saa käyttää manner-Suomen ja Ahvenanmaan väliseen markkinasähkön välittämiseen, mutta Eduskunnassa sekä osapuolien kantaverkkoyhtiöiden kesken on käyty neuvotteluja asiasta.


title: Ahvenanmaa–Naantali-merikaapeli

text: Merikaapeli on 158 kilometrin pituinen PEX-eristetty tasavirtakaapeli, joka koostuu kahdesta 80 kilovoltin halkaisijaltaan 10-senttimetrisestä kaapelista ja yhdestä halkaisijaltaan 2,5 senttimerin kuitukaapelista, jotka on niputettu yhteen. Merikaapeli on ABB:n HVDC Light -tekniikkaa, joka mahdollistaa sähkön palautuksen Ahvenanmaalle Manner-Suomesta.


title: Ahvenanmaa–Naantali-merikaapeli

text: Kaapelista noin 82 kilometriä kulkee Varsinais-Suomessa Naantalin, Paraisten ja Turun kaupunkien alueella. Merikaapeli rantautuu Naantalin päässä Naantalin voimalaitoksen ja Naantalin jalostamon väliselle Fortumin venesataman viereiselle hiekkarannalle. Kaapeli kulkee 150 metrin matkalla ennen rantautumista meren pohjaan tehtyä ojaa pitkin. Naantalin satama suhtautui kriittisesti merikaapelin reittiin, sillä se sijoittuu lähelle laivojen ankkurointipaikkaa ja merikaapeli voi hankaloittaa tulevia ruoppauksia. Myös Turun Korjaustelakka ja Turun satama esitti varauksia merikaapelin reitistä. Kaapelin tuomista maihin jo Rymättylässä harkittiin.


title: Ahvenanmaa–Naantali-merikaapeli

text: Merikaapelin reitti troolauspaikkojen kohdalla on aiheuttanut ongelmia. Ammattikalastukselle aiheutuvien haittojen vähentämiseksi kaapelin linjausta muutettiin ja kohdissa, joissa harjoitetaan silakan pohjatroolausta kaapeli upotettiin huuhtelemalla merenpohjaa. Myös Museovirastolla oli huoli kaapelin mahdollisesti aiheuttamasta vaarasta merenpohjan hylyille. Kaapelilinjauksella tehtiin Museoviraston vaatimuksesta vedenalaisten muinaisjäännösten inventointi. Vedenalaiskuvauksissa hylkyjä ei kuitenkaan löytynyt kaapelilinjan läheltä.


title: Ahvenanmaa–Naantali-merikaapeli

text: Kaapeli laskettiin vapaasti meren pohjaan, ja laskutyö kesti noin kaksi kuukautta. Kaapelin laskeminen aloitettiin toukokuussa 2015, ja se tuotiin pituutensa vuoksi suoraan tehtaalta asennettavaksi.


title: Ahvenanmaa–Naantali-merikaapeli

text: Merikaapelissa kulkeva tasavirta muutetaan vaihtovirtasähköksi noin kilometrin päässä kaapelin rantautumisesta Luolalan teollisuusalueella Kraftnät Ålandin konvertteriasemalla. Konvertteriaseman maanrakennustyöt alkoivat vuonna 2013 ja konvertteriaseman rakennustyöt keväällä 2014. Käytössä aseman pitäisi olla joulukuussa 2015. Fingrid Oyj rakentaa Luolalaan Naantalinsalmen 110 kV sähköaseman, jossa merikaapeliyhteys liitetään viereisen Kraftnät Ålandin konvertteriaseman jälkeen Fingridin kantaverkkoon. Sähköaseman rakentaminen aloitettiin keväällä 2013, ja se valmistuu samaan aikaan konvertteriaseman kanssa vuoden 2015 lopulla. Sähköaseman kokonaiskustannukset ovat noin 8,8 miljoonaa euroa.


title: Ahvenanmaa–Naantali-merikaapeli

text: Ahvenanmaalla kaapeli rantautuu Jomalan kunnassa ja 110 kV konvertteriasema sijaitsee Ytterbyssä, josta on 10 kilometrin pituinen 110 kV:n avojohtoyhteys Tingsbackan sähköasemalle.


title: Lohjan satamarata

text: Lohjan satamarata on rautatie, joka ulottuu Lohjan rautatieasemalta Ventelästä Pitkäniemeen, Lohjanharjun länsipuolelle. Radan rakennus aloitettiin vuonna 1927 ja päättyi vuonna 1928. Lohjan satamarata korvasi Lohjan sähkörautatien vuonna 1930, jolloin kaikki liikenne siirtyi satamaradalle. Satamaradan liikenne koostui lähinnä tavarajunista, jotka kuljettivat lastia Pitkäniemen paperitehtaille. Tavarajunaliikenne päättyi satamaradalla vuonna 2010, jonka jälkeen sillä on kulkenut vain satunnaista museojunaliikennettä. Satamarata suljettiin Lohjan rautatieasemalta keväällä 2013. Toistaiseksi viimeinen satamaradalla kulkeva juna oli Porvoon museorautatie ry:n järjestämä lättähattukyyti elokuussa 2012.


title: Gap (yritys)

text: Gap Inc. on yhdysvaltalainen vaatealan yritys, jolla on 3 400 liikettä 47 maassa. Yritys työllistää noin 136 000 ihmistä.


title: Gap (yritys)

text: Yrityksen vaatemerkkejä ja kauppaketjuja ovat "Gap, Banana Republic, Old Navy, Piperlime, Athleta" ja "Intermix".


title: Gap (yritys)

text: Gapin perustivat vuonna 1969 Donald ja Doris F. Fisher. Se oli aiemmin maailman suurin vaatteiden vähittäismyyjä, kunnes espanjalainen Inditex Zara-ketjuineen ohitti sen toimipisteiden määrällä laskien. Gap on Yhdysvaltain suurin erikoisliikeketju.


title: Gap (yritys)

text: Gap Inc. on listattu New Yorkin pörssiin, mutta Fisherin perhe omistaa yhä osakkeista huomattavan määrän. Perustaja Donald Fisher toimi hallituksen puheenjohtajana vuoteen 2004 ja jäsenenä kuolemaansa vuoteen 2009 saakka. Gapin hallituksessa istuvat myös hänen leskensä Doris ja heidän poikansa Robert J. Fisher.


title: Gap (yritys)

text: Gap perustettiin nuorison vaateliikkeeksi, ja sen nimi otettiin 1960-luvun lopun suositusta käsitteestä ”sukupolvien välinen kuilu” (). Donald ja Doris Fisher avasivat ensimmäisen Gap-liikkeen San Franciscon Ocean Avenuella elokuussa 1969. He myivät siellä Levi’s-farkkumerkin vaatteita ja LP-levyjä. Toinen liike perustettiin vuonna 1970 San Josen kaupunkiin ja neljän hengen pääkonttori Burlingameen. Vuonna 1973 Gapilla oli jo 25 toimipistettä, joista yksi Yhdysvaltain itärannikolla Echelon-ostoskeskuksessa New Jerseyssä. Vuonna 1974 Gap aloitti vaatemarkkinoinnin omalla tuotemerkillään, josta se on sittemmin tullut tunnetuksi. Se on myös ostanut itselleen muita vaatemerkkejä.


title: Gap (yritys)

text: Vuonna 1983 Gap osti itselleen safarihenkisiä vapaa-ajanvaatteita markkinoineen Banana Republicin. Perheille ja nuorille suunnattu Old Navy -tuotesarja lanseerattiin vuonna 1994 ja aikuisten naisten Forth & Towne -ketju vuonna 2005. Sen 19 liikettä kuitenkin lakkautettiin jo puolentoista vuoden jälkeen helmikuussa 2007. Viides brändi, verkkokauppa Piperlime, aloitettiin vuonna 2006. Saksasta Gap joutui vetäytymään vuonna 2004 ja myymään liikkeet pahimmalle kilpailijalleen H&M:lle. Vuonna 2009 ostettiin naisten urheiluvaatemerkki Athleta. Monimerkkiketju Intermixin Gap osti vuonna 2012.


title: Farid Hasanov

text: Farid Hasanov (), (s. 9. maaliskuuta 1992 Baku, Azerbaidžan) on azerbaidžanilainen laulaja, joka voitti vuonna 2013 kaikkien aikojen ensimmäisen Turkvision laulukilpailun kappaleella ”Yaşa”.


title: Borgward P100

text: Borgward P100 on iso neliovinen auto, jota valmistettiin Länsi-Saksassa vuosina 1959–1962 ja Meksikossa 1966–1970. Borgward P100 oli ensimmäinen saksalainen henkilöauto, jossa oli ilmajousitus.


title: Borgward P100

text: Borgward P100:ssa oli kuusisylinterinen 2 240 kuutiosenttimetrin rivimoottori, joka suurin teho oli 73,5 kW / 5 000 (DIN) ja suurin vääntömomentti 158 Nm / 2 200. Autossa oli "Hansamatic"-automaattivaihteisto. Kiihtyvyys 0–100 km/h kesti 16 sekuntia. Huippunopeus oli 160 km/h.


title: Borgward P100

text: Autotehdas valmisti Borgward P100-mallia kaikkiaan 2 530 kappaletta vuosina 1959–1961, minkä lisäksi Borgwardin konkurssipesä valmisti vielä 38 yksilöä vuosina 1961–1962.


title: Borgward P100

text: Borgward-autotehtaan konkurssin jälkeen P100-mallin tuotantolaitteet myytiin Meksikoon vuonna 1963. Vuonna 1966 perustettu "Fabrica Nacional de Automoviles SA" valmisti vuosina 1966–1970 yhteensä 2 267 Borgward P100-yksilöä. Meksikossa valmistetuissa malleissa ei ollut ilmajousitusta.


title: Borgward P100

text: Vähäisestä valmistusmäärästä johtuen Suomeen tuotiin tiettävästi vain yksi Borgward P100 vuonna 1960, jonka tiedettiin olevan Espoossa vuonna 1990.


title: Ajattelu, nopeasti ja hitaasti

text: Ajattelu, nopeasti ja hitaasti () on psykologi Daniel Kahnemannin vuonna 2011 ilmestynyt kirja. Teoksen on suomentanut Kimmo Pietiläinen ja julkaissut suomeksi Terra Cognita vuonna 2012.


title: Uinnin lyhyen radan Euroopan-mestaruuskilpailut 2009

text: Uinnin lyhyen radan Euroopan-mestaruuskilpailut järjestettiin vuonna 2009 13. kertaa. Kilpailut pidettiin Turkin Istanbulissa 10.–13. joulukuuta. Kilpailujen järjestäjänä toimi Euroopan uimaliitto LEN.


title: Keijukaisten lähteillä

text: Keijukaisten lähteillä on Suvi Niinisalon vuonna 2004 ilmestynyt kirja keijukaisista kulttuurihistoriassa. Teoksen julkaisi Atena.


title: Kraftnät Åland

text: Kraftnät Åland AB on vuonna 1997 perustettu ahvenanmaalainen energiayhtiö, joka hoitaa sähköverkkoa ja tarjoaa sähkönsiirtopalveluja Ahvenanmaalla. Kraftnät Ålandilla on väliaikainen laillinen monopoli Ahvenanmaan pääsähkönsiirtoverkkoon, jonka se myös omistaa. Lähinnä maakunnan ja kuntien omistamaa Kraftnät Ålandia voidaan pitää yleishyödyllisenä yhteisönä, jonka tulot kertyvät pääasiassa siirtopalveluista, mutta se saa tuloja myös tasepalveluista sekä käyttämättömien päästöoikeuksien myynnistä ja valokuidun vuokrauksesta.


title: Kraftnät Åland

text: Vuonna 2012 Kraftnät Ålandin omistus jakautui seuraavasti: Ahvenanmaan maakuntahallitus (46,84 %), Ålands Elandelslag (28,10  %), Maarianhaminan kaupunki (18,73 %) ja Ålands Energi AB (6,24 %) sekä saaristokunnat ja Ahvenanmaan tuottajayhdistys (0,09  %).


title: Kraftnät Åland

text: Kraftnät Ålandin hallinoima siirtoverkko on pituudeltaan 312,6 kilometriä ja siihen kuuluu 18 sähköasemaa. Verkosta 110 kV:n maakaapelia on 60,4 kilometriä ja 45 kV:n 85 kilometriä. 110 kV:n ilmajohtoa on 15,7 kilometriä ja 45 kV:n 151,5 kilometriä.


title: Kraftnät Åland

text: Varavoimana Kraftnät Åland käyttää vuonna 2005 käyttöön otettua omistamaansa 20 MW:n kaasuturbiinilaitosta. Lisäksi yrityksellä on sopimus Mariehamns Energi Ab:n kanssa sen koko varavoimakapasiteetin käytöstä, yhteensä 48 MW.


title: Kraftnät Åland

text: Kraftnät Åland omistaa Ahvenanmaan ja Ruotsin välisen 110 kV:n merikaapelin, 80 megawatin vaihtosähkökaapelin, joka otettiin käyttöön vuonna 2000. Kraftnät Åland ostaa tasesähköä Svenska Kraftnätiltä, jonka kanssa se on tehnyt järjestelmän käyttösopimuksen, ja myy sille tasesähköä. Tasepalveluiden tuottamat tulot ovat kuitenkin suhteellisen vähäiset. Kraftnät Åland myös vuokraa valokuitua Ruotsin-yhteydeltä, mutta toiminto ei ole merkittävä osa liiketoimintaa.


title: Kraftnät Åland

text: Ahvenanmaa–Naantali-merikaapeli on Ahvenanmaan Jomalan ja Manner-Suomen Naantalin välinen Kraftnät Ålandin noin 160 kilometrin pituinen merikaapeliyhteys. Yhteyden siirtokapasiteetti on 100 megawattia. Merikaapeliyhteys tarvitaan turvaamaan Ahvenanmaan sähköntarve poikkeustilanteiden varalta ja tulevaisuudessa sitä pitkin voidaan siirtää esimerkiksi Ahvenanmaan tuulienergiaa mantereelle. Merikaapeliyhteys otettiin käyttöön vuoden 2015 lopussa. 13. joulukuuta 2012 Kraftnät Åland solmi sopimuksen ABB:n kanssa merikaapelin rakentamisesta. Sopimuksen hinta on 100 miljoonaa euroa. Kokonaisuudessaan Kraftnät Ålandin hankkeen arvo on 125 miljoonaa euroa, josta yhtiö sai tukea Suomen valtiolta lähes puolet, 48,6 prosenttia kokonaiskustannuksista. Merikaapeliyhteys on varayhteyskäytössä, mutta se yritetään saada osittain markkinoiden käyttöön vuonna 2016.


title: Kraftnät Åland

text: Näiden suurjänniteyhteyksien lisäksi Ahvenanmaan 45 kV verkko on kytketty 9 megawatin merikaapeliyhteydellä Brändöstä Kustaviin Carunan verkkoon.


title: Bonaventure

text: Bonaventure on kunta Quebecin provinssissa Kanadassa. Bonaventure sijaitsee Atlantin rannalla Bonaventurejoen suussa. Vuonna 2011 kunnassa oli 2 775 asukasta.


title: Bonaventure

text: Bonaventuren nähtävyyksiä ovat kirkko, museo ja eläintarha. Kunta tarjoaa myös palveluita kalastusturisteille.


title: Bonaventure (täsmennyssivu)

text: Bonaventure voi tarkoittaa:


title: Buenaventura

text: Buenaventura ("esp. Bonaventura") voi tarkoittaa:


title: San Buenaventura

text: San Buenaventura voi tarkoittaa:Katso myös:


title: Andrea Aghini

text: Andrea Aghini Lombardi (s. 29. joulukuuta 1963 Livorno) on italialainen entinen ralliautoilija.


title: Andrea Aghini

text: Aghini voitti urallaan yhden MM-osakilpailun, vuoden 1992 San Remon rallin ajaessaan Lancian tehdastallin autolla. Samana vuonna hän voitti myös Mestareiden kisan.


title: Andrea Aghini

text: Aghinia pidettiin yleisesti asvalttispesialistina.


title: Jarmo Kytölehto

text: Jarmo Kytölehto (s. 23. kesäkuuta 1961 Petäjävesi) on suomalainen entinen ralliautoilija.


title: Jarmo Kytölehto

text: Kytölehto on pienen A-ryhmän Suomen-mestari vuodelta 1990 ja 1991, sekä N-ryhmän Suomen-mestari vuodelta 1992. MM-tasolla Kytölehto oli kärkitaistelussa tavallisesti Suomen rallissa, jossa sijoittui kolmanneksi vuosina 1996 ja 1997.


title: Jarmo Kytölehto

text: Vuoden 1998 Suomen ralliin Kytölehto pääsi ajamaan Colin McRaen tallikaverina Subarun tehdastallin Subaru Impreza WRC:llä. Hän epäonnistui kuitenkin ja jäi pistesijojen ulkopuolelle kahdeksanneksi. Viimeisinä aktiivivuosinaan 1999 ja 2000 Kytölehto ajoi tehtaan etuvetoisella Vauxhallilla pääasiassa Britannian mestaruussarjaa.


title: Jarmo Kytölehto

text: Kytölehdon kartanlukijana toimi lähes hänen koko uransa ajan Arto Kapanen.


title: Vahingonteko

text:
Vahingonteko on rikos, jossa tekijä luvatta hävittää tai vahingoittaa toisen tahon omaisuutta. Yksityisen omaisuuden tapauksessa kyseessä on asianomistajarikos, eli syyte voidaan nostaa vain, mikäli asianomistaja sitä vaatii.
Vahingontekoa ovat esimerkiksi seinien töhriminen, puhelinkoppien rikkominen tai autojen potkiminen kuhmuille tai naarmuttaminen. Myös erilaisten fyysisten tai sähköisten aineistojen oikeudeton vaurioittaminen tai hävittäminen on vahingontekoa; teko voi kohdistua esimerkiksi asiakirjoihin, äänitteisiin, filmeihin, valokuviin tai tietokonetallenteisiin.


title: Vahingonteko

text: Suomessa vahingonteko on varsin yleinen rikosmuoto. Vuosina 2005–2013 poliisin tietoon tuli vuosittain suuruusluokkaa 50 000 eri törkeysasteen vahingontekoa. Vuosina 2012 ja 2013 tämän rikosmuodon määrissä kirjattiin yli 10 prosentin pudotus noin 44 000 tapaukseen vuosittain.


title: Vahingonteko

text: Vahingontekorikokset ovat vakavuusasteen mukaan ryhmitellen lievä vahingonteko, "tavallinen" vahingonteko ja törkeä vahingonteko. Näistä yksityisomaisuuteen kohdistuva vahingonteko ja sen lievä muoto saatetaan katsoa sopiviksi ratkaista sovittelumenettelyllä. Vahingontekorikoksen tuomioratkaisuun tai sovittelupäätökseen liittyy tavallisesti aiheutetun vahingon korvaaminen Vahingonkorvauslain mukaisesti tai muulla asianosaisten sopimalla tavalla.


title: Lasse Lampi

text: Lasse Lampi (s. 3. lokakuuta 1951) on suomalainen entinen ralliautoilija ja ralliautoilun taustahenkilö. Hän on A-ryhmän Suomen-mestari vuodelta 1991.


title: Lasse Lampi

text: Lampi toimi vuosina 1983–2007 Mitsubishillä erilaisissa tehtävissä, ja oli testikuljettajana isossa roolissa auton kehityksessä. Lampi toimi myös Mitsubishin tehdaskuljettajana neljä peräkkäistä maailmanmestaruutta voittaneen Tommi Mäkisen taustajoukoissa. Sittemmin Lampi on auttanut uralla eteenpäin suomalaisista rallikuskeista Juho Hännistä ja Esapekka Lappia.


title: Lasse Lampi

text: MM-tasolla Lammen paras sijoitus on kolmas sija Ruotsin rallissa Audi Quattrolla vuonna 1983. Viimeisen MM-rallinsa hän ajoi vuonna 1996, jolloin sijoittui Suomen rallissa tehdastallin Mitsubishillä kahdeksanneksi.


title: Lasse Lampi

text: Lammen kartanlukijana toimi lähes koko hänen uransa ajan Pentti Kuukkala.


title: Paul Doornbusch

text: Paul Doornbusch (s. 1959 Melbourne) on australialainen säveltäjä.


title: Paul Doornbusch

text: Doornbusch opiskeli sävellystä Barry Conynghamin ja Peter Tahourdinin johdolla Melbournen yliopistossa vuosina 1980–83. Lisäksi hän sai siellä kitaransoiton opetusta. Vuosina 1992–94 Doornbusch opiskeli Haagin kuninkaallisen konservatorion Instituut voor Sonologiessa elektronisen musiikin sävellystä ja esittämistä Paul Bergin johdolla; siellä hän myös tutustui Richard Barrettiin. Doornbuschin sävellyksiin kuuluu kamari-, kuoro- ja pianomusiikkia sekä elektroakustisia ja multimediateoksia. Niitä on esitetty Australian lisäksi Argentiinassa, Belgiassa, Kanadassa, Ranskassa, Saksassa, Irlannissa, Italiassa, Japanissa, Liettuassa, Alankomaissa, Uudessa-Seelannissa, Puolassa, Sveitsissä, Yhdistyneessä kuningaskunnassa ja Yhdysvalloissa.


title: Paul Doornbusch

text: Doornbusch on toiminut myös tutkijana. Hän on kirjoittanut artikkeleita muun muassa algoritmisestä sävellyksestä ja tietokonemusiikista. Hän julkaisi kirjan "The Music of CSIRAC" (2005), ja hänen käsialaansa on myös kaksi lukua tietokonemusiikin historiasta kirjassa "The Oxford Handbook of Computer Music" (2009). Doornbusch on tehnyt tutkimus- ja opetustyötä muun muassa Haagin kuninkaallisessa konservatoriossa, Melbournen yliopistossa, RMIT-yliopistossa ja New Zealand School of Musicissa.


title: Marcos Maidana

text: Marcos René Maidana (s. 17. heinäkuuta 1983 Santa Fe) on argentiinalainen välisarjan ammattilaisnyrkkeilijä.


title: Marcos Maidana

text: Syyskuuhun 2014 mennessä Maidanan saldo ammattilaiskehissä oli 40 ottelussa 35 voittoa ja viisi tappiota. Voitoista 31 oli tullut tyrmäyksellä. Maidana on hävinnyt urallaan pisteillä Andreas Kotelnikille, Amir Khanille, Devon Alexanderille sekä kahdesti Floyd Mayweather Jr:lle.


title: Saijonmaa

text: Saijonmaa on suomalainen sukunimi, joka on muun muassa seuraavilla henkilöillä:


title: Pikkusinililja

text: Pikkusinililja ("Scilla bifolia") on sinililjojen sukuun kuuluva laji. Kukkien väri on yleensä sinivioletti, mutta joillakin lajikkeilla valkoinen tai punaisen sävyinen. Kukkia on noin kymmenen ja lehtiä on kahdesta kolmeen. Korkeudeltaan pikkusinililja on 10–20 cm. Kasvi menestyy kasvupaikalla, joka on aurinkoinen tai puolivarjoinen ja jossa maa on hyvin vettä läpäisevä. Pikkusinililjaa voidaan lisätä paitsi sipulista, myös jakamalla, mikä tehdään kesän lopulla tai syksyllä. Sipulit istutetaan maahan syyskuussa tai lokakuun alkupuolella 10 cm välein ja 5–7 cm syvyyteen.


title: Jokiorneero

text: Jokiorneero ("Cranioleuca vulpecula") on metsäorneeroiden sukuun kuuluva varpuslintulaji.


title: Jokiorneero

text: Jokiorneeroa tavataan Boliviassa, Brasiliassa, Ecuadorissa ja Perussa. Lajia on kuvattu melko yleiseksi tai yleiseksi, ja sen kanta on vakaa. Se on luokiteltu elinvoimaiseksi.


title: Rikkitäpläorneero

text: Rikkitäpläorneero ("Cranioleuca sulphurifera") on orneeroiden heimoon kuuluva varpuslintu.


title: Rikkitäpläorneero

text: Rikkitäpläorneeroa tavataan Argentiinassa, Brasiliassa ja Uruguayssa. Lajia on kuvattu harvinaiseksi ja laikuttaisesti esiintyväksi. Sen ei kuitenkaan uskota olevan vaarassa, ja se on luokiteltu elinvoimaiseksi.


title: Helsingin kirkkomellakat 1917

text: Helsingin kirkkomellakoilla viitataan Venäjän vallankumouksen aikana touko-kesäkuussa 1917 Helsingin kirkoissa esiintyneisiin levottomuuksiin. Niiden aiheuttajina olivat kirjailija Arvid Järnefelt sekä asianajaja ja toimittaja Jean Boldt, jotka pitivät kirkoissa omia, ajoittain jopa mellakoinniksi muuttuneita puhetilaisuuksiaan. Levottomuudet huipentuivat kesäkuussa Boldtin johtamien anarkistien tekemään Nikolainkirkon eli nykyisen Helsingin tuomiokirkon valtaukseen.


title: Helsingin kirkkomellakat 1917

text: Arvid Järnefelt oli Pietarissa vuonna 1861 syntynyt varatuomari ja kirjailija, joka opiskeluaikoinaan tunnettiin innokkaana fennomaanina. 1890-luvun alussa hän tutustui tolstoilaisuuteen ja oli vuodesta 1895 lähtien myös kirjeenvaihdossa Leo Tolstoin kanssa. Tämän myötä hän siirtyi ajattelussaan kohti kristillistä anarkismia. Maaliskuussa 1917 alkaneen Venäjän vallankumouksen aiheuttama yhteiskunnallinen kuohunta levisi kevään aikana myös Suomen suuriruhtinaskuntaan. Toukokuun aikana Järnefelt piti pappien kiellosta huolimatta jumalanpalveluksien yhteydessä kolme puhetilaisuutta helsinkiläisissä kirkoissa. Hän ilmoitti niistä etukäteen muun muassa Helsingin Sanomissa ja Työmiehessä. Järnefelt käsitteli puheissaan muun muassa yhteiskunnallista tasa-arvoa ja pasifismia sekä esitteli omia uskonkäsityksiään. Hänen puheitaan kerrotaan olleen kuulemassa jopa monituhatpäinen kannattajajoukko.


title: Helsingin kirkkomellakat 1917

text: Ensimmäisen puheensa hän piti Nikolainkirkossa 6. toukokuuta ja seuraavan Johanneksenkirkossa 13. toukokuuta, jossa oli vähällä syntyä mellakka, kun Järnefeltiä ei aluksi haluttu päästää puhumaan. Hänen kannattajansa huusivat iskulauseita, kuten "Alas papit!" ja "Papit hirteen!", mutta välikohtaus laukesi lopulta Järnefeltin itse rauhoitettua tilanteen, jonka jälkeen hän pääsi pitämään oman puheensa. Viimeisen, 20. toukokuuta Kallion kirkossa järjestetyn puhetilaisuuden aikana Järnefeltin kannattajien kerrottiin joidenkin lehtitietojen mukaan käyttäneen väkivaltaa kirkon kanttoria Ilmari Krohnia kohtaan. Oulussa ilmestyvä vasemmistolainen Kansan Tahto puolestaan kirjoitti, että väkijoukko oli vain keskeyttänyt kanttori Krohnin säestyksen, kun papit olivat virsiä laulattamalla yrittäneet estää Järnefeltiä puhumasta. Kirkkoherra Julius Engström oli määrännyt veisattavaksi peräti 80 virttä. Kansan Tahdon mukaan seurauksena oli "yleinen hulina", mutta väkivaltaisuuksia ei lehti maininnut.


title: Helsingin kirkkomellakat 1917

text: Porvarillinen lehdistö kutsui Järnefeltin kannattajia muun muassa "huligaanijoukoiksi", jotka olivat häpäisseet kirkon. Erityisesti herätti kummastusta, miten tunnustettu suomalainen kirjailija saattoi olla mukana sellaisessa toiminnassa. Hänen epäiltiin myös menettäneen henkisen tasapainonsa. Työväenlehdet sen sijaan suhtautuivat Järnefeltin saarnoihin myönteisesti, niiden mukaan kirkot soveltuivat hyvin kansanvalistukseen. Muista kulttuurivaikuttajista esimerkiksi runoilija Eino Leino piti Järnefeltin esiintymisiä "suurina kulttuurihistoriallisina tapahtumina". Myös Jean Sibelius antoi hänelle tukensa sanoen kirkon kuuluvan kaikille. Sibeliuksen puoliso Aino oli Arvid Järnefeltin sisar. Hänen toimintansa johti lopulta vankeustuomioon, joka päättyi valtionhoitaja Mannerheimin armahdukseen vuonna 1919.


title: Helsingin kirkkomellakat 1917

text: Järnefeltin pitämät puheet julkaistiin vielä vuoden 1917 aikana teoksena "Kirkkopuheet". Se sisältää myös hänen poliisille antamansa selvityksen toukokuun aikaisista tapahtumista.


title: Helsingin kirkkomellakat 1917

text: Levottomuudet Helsingin kirkoissa jatkuivat Järnefeltin jälkeenkin, kun hänen tapaansa kristillisen vakaumuksen omanneen anarkistin Jean Boldtin kannattajat alkoivat pitämään päivittäin omia kokouksiaan Senaatintorilla ja Nikolainkirkon portailla. Jean Boldt oli kuopiolaissyntyinen asianajaja ja toimittaja, joka 1890-luvulla oli kiinnostunut teosofiasta ja myöhemmin tolstoilaisuudesta sekä sosialismista. Järnefeltiä huomattavasti radikaalimpi Boldt kannatti muun muassa eläinsuojelua ja kasvissyöntiä.


title: Helsingin kirkkomellakat 1917

text: Nikolainkirkon portailla pitämissään puheissa Boldt hyökkäsi erityisesti suurpääomaa ja rikkaita kapitalisteja vastaan mainiten nimeltä muun muassa asetehtailija Hugo Standertskjöldin, laivanvarustaja Lars Krogiuksen, toimitusjohtaja Jacob von Julinin sekä sahanomistaja James Salvesenin, joiden päitä hän vaati vadille. Kesäkuun alussa Boldt yritti koota omaa punakaartia, siinä kuitenkaan onnistumatta. Myös Väinö Linna mainitsee hänen hurmoshenkiset vallankumouspuheensa "Täällä Pohjantähden alla" -trilogian toisessa osassa. Boldtin lisäksi toinen kokousten johtohahmoista oli entinen pappi Juho Uoti.


title: Helsingin kirkkomellakat 1917

text: Kesäkuun 17. päivänä joukko Boldtin kannattajia jäi jumalanpalveluksen jälkeen Nikolainkirkkoon ja alkoi pappien tai miliisin estelemättä ilmeisesti myös rikkomaan paikkoja. Valtauksen jälkeen Boldt nousi saarnastuoliin ja alkoi pitämään omaa puhettaan. Kirkko täyttyi illan aikana äärimmilleen, anarkistit pitivät omia palopuheitaan ja lauloivat työväenlauluja. Lopulta paikalle jäi yön tullessa noin 200–300 henkeä, joita miliisi yritti poistaa kirkosta, mutta joukossa olleet sotilaat saivat kuitenkin estettyä tämän. Miliisi teki uuden iskun aamuyöllä ja onnistui tällä kertaa pidättämään Boldtin sekä tyhjentämään Nikolainkirkon 18 tuntia kestäneen valtauksen jälkeen. Boldtin vangitseminen aiheutti Senaatintorilla rajua mellakointia, kun hänen kannattajansa kivittivät poliisilaitoksen ikkunoita ja yrittivät vapauttaa Boldtin. Mellakoinnissa loukkaantui kolme miliisiä. Oikeudenkäynnissä Boldt luokiteltiin mielenvikaiseksi ja hänet suljettiin Niuvanniemen mielisairaalaan. Boldt vapautui vain hieman ennen kuolemaansa vuonna 1920.


title: Helsingin kirkkomellakat 1917

text: Kirjailija Juha Siltanen on kirjoittanut Nikolainkirkon tapahtumista näytelmän "Vallankumous", joka sai ensi-iltansa KOM-teatterissa vuoden 2014 lokakuussa.


title: Oliivihuppuorneero

text: Oliivihuppuorneero ("Cranioleuca subcristata") on orneeroiden heimoon kuuluva varpuslintu.


title: Oliivihuppuorneero

text: Oliivihuppuorneeroa tavataan Kolumbiassa ja Venezuelassa. Lajia on kuvattu yleiseksi, ja sen kanta on vakaa. Se on luokiteltu elinvoimaiseksi.


title: Viirupääorneero

text: Viirupääorneero ("Cranioleuca pyrrhophia") eli aiemmalta nimeltään viiruposkiorneero on orneeroiden heimoon kuuluva varpuslintu.


title: Viirupääorneero

text: Viirupääorneeroa tavataan Argentiinassa, Boliviassa, Brasiliassa, Paraguayssa ja Uruguayssa. Lajia on kuvattu melko yleiseksi, ja sen kanta on vakaa. Se on luokiteltu elinvoimaiseksi.


title: Bolivianorneero

text: Bolivianorneero ("Cranioleuca henricae") on orneeroiden heimoon kuuluva varpuslintu.


title: Bolivianorneero

text: Bolivianorneeroa tavataan pienellä alueella Bolivian länsiosissa. Lajin kannan arvioidaan olevan 2 500–9 999 yksilöä. Sitä uhkaa elinympäristöjen tuhoutuminen, ja laji on luokiteltu erittäin uhanalaiseksi.


title: Dance or Die

text: Dance or Die on italialaismuusikko Azuron kappale. Sen julkaisi Zoo Digital muusikon uran viidentenä singlenä 13. syyskuuta 2013. Kappaleeseen liittyvä musiikkivideo julkaistiin 18. syyskuuta 2013. Kappale ei ole päässyt lainkaan listoille.


title: Dance or Die

text: Digitaalinen lataus


title: L Brands

text: L Brands Inc. (aiemmin "Limited Brands Inc" ja "The Limited Inc.") on yhdysvaltalainen erikoiskaupan vähittäiskauppayritys, jonka päämerkkejä ovat naisten "Victoria's Secret" -alusvaatteet ja "Bath & Body Works" (BBW) -vartalonhoitotuotteet ja hajusteet. Yrityksen liikevaihto vuonna 2013 oli 10,5 miljardia Yhdysvaltain dollaria, jolla se sijoittui tilalle 258 suurimpien yritysten Fortune 500 -luettelossa. Yritys työllistää noin sata tuhatta työntekijää viiden kauppaketjunsa yhteensä vajaassa 3 000 myymälässä ympäri Yhdysvaltoja.


title: L Brands

text: Vuonna 1951 Harry ja Bella Wexner perustivat naistenvaateliikkeen Ohion osavaltion Columbukseen. He antoivat liikkeelle nimen "Leslie’s" poikansa mukaan. Vanhempien liikkeestä tulikin Leslie Wexlerin opinahjo vaatealalle, ja vuonna 1963 poika perusti oman nuorille naisille suunnatun "Limited"-nimisen liikkensä Kingsdalen ostoskekukseen Ohion Upper Arlingtoniin. Seuraavana vuonna vanhemmat sulkivat oman myymälänsä ja tulivat töihin Limitediin. Isä toimi hallituksen puheenjohtajana ja äiti sihteerinä. Vuonna 2014 perhe omisti yhä 17 prosenttia nyt L Brands -nimellä tunnetun yrityksen osakkeista, vaikka ne ovat olleet kaupan New Yorkin pörssissä vuodesta 1969 lähtien.


title: L Brands

text: 1980-luvulla Limited alkoi laajentua yritysostoin. Vuonna 1982 se osti "Victoria's Secretin" Roy Raymondilta miljoonalla dollarilla. Samana vuonna ostettiin "Lane Bryant" ja vuonna 1985 Henri Bendel -myymälä ja 798 "Lerner"-ketjun myymälää. Vuonna 1988 Limited laajensi brändivalikoimaansa ostamalla 25 myymälän "Abercrombie & Fitch" -ketjun mutta listasi sen pörssiin vuonna 1996 ().


title: L Brands

text: 1990-luvulla Limited eteni vartalonhoito- ja hajustetuotteisiin perustamalla "Limited Too-, Bath & Body Works-, Structure-" ja "Victoria's Secret Beauty" -brändit. Vuonna 1998 osasta Bath & Body Works -ketjun myymälöistä tuli kodintuoksutuotteisiin erikoistunut "The White Barn Candle Company". Vuonna 2005 tätä tuoteryhmää kasvatettiin ostamalla hajusteyhtiö Slatkin & Company.


title: L Brands

text: 2000-luvun loppupuolella Limited Brands poistui vaatebisneksestä alusasuja lukuun ottamatta myydessään vuonna 2007 pois 75 % lippulaivabrändinsä "The Limited" -ketjun omistuksesta ja vuonna 2010 loputkin pääomasijoitusyhtiö Sun Capital Partnersille.


title: L Brands

text: L Brandsin tuotemerkit vuonna 2014 olivat:


title: L Brands

text: Lisäksi L Brandsillä on jakelusopimukset apteekkialan ketjun "C. O. Bigelow’n" ja "The White Barn Candle Companyn" kanssa.


title: Beatport

text: Beatport on elektroniseen musiikkiin ja kulttuuriin erikoistunut musiikkiverkkokauppa. Beatport on yksityinen, Beatport LLCn omistama ja ylläpitämä yritys. Yrityksen pääkonttori sijaitsee Denverissä, Coloradossa ja sillä on toimipisteitä myös Los Angelesissä, San Franciscossa, Tokiossa ja Berliinissä. Yritys perustettiin vuonna 2004 ja vuonna 2013 sen osti Robert F. X. Sillermanin yritys SFX Entertainment 50 miljoonalla dollarilla. Vuonna 2012 yrityksen vuotuinen liikevaihto oli 15-18 miljoonaa dollaria ja tappiota kertyi 2 miljoonaa dollaria.


title: Keltakosmos

text: Keltakosmos eli keltakosmoskukka ("Cosmos sulphureus") on kosmosten sukuun kuuluva laji. Sitä käytetään ryhmäkasvina kukkapenkeissä sekä leikkokukkana. Keltakosmoskukka on lähtöisin Etelä-Amerikasta. Kasvi on korkeudeltaan 40–70 cm. Kukan värisävy vaihtelee keltaisen ja oranssinpunaisen välillä. Lehdet ovat muodoltaan syväliuskaiset. Keltakosmoskukka kukkii heinäkuulta myöhään syksyyn. Kasvi menestyy aurinkoisella paikalla vähäravinteisessa ja multavassa maassa. Taimet esikasvatetaan keväällä ja se on hyvä aloittaa huhtikuulla. Istutettaessa avomaalle taimet istutetaan 20 cm välein. Kasvatus samanlainen kuin punakosmoskukalla ("Cosmos bipinnatus").


title: Kerberos (pilalehti)

text: Kerberos oli pääasiassa piirroksille omistettu suomalainen ruotsinkielinen pilalehti, joka ilmestyi vuosina 1917–1921. Lehdestä julkaistiin 1917–1918 myös suomenkielistä painosta, jossa oli sama kuvitus, mutta eri tekstisisältö. Kerberos-lehden tunnushahmona oli antiikin mytologian kolmipäinen Kerberos-koira.


title: Kerberos (pilalehti)

text: Kerberos oli omistettu varsinkin pilapiirrostaiteen edistämiselle ja sitä on sanottu suomalaisen pilalehdistön taiteellisesti korkeatasoisimmaksi julkaisuksi. Sen alaotsikkona oli "Konstrnärliga publikationen. Tidskrift för satir och humör" (”Taiteellinen julkaisu. Aikakauslehti satiiria ja huumoria varten”). Kerberoksen perustivat pilalehti Fyrenistä erimielisyyksien vuoksi lähteneet kuvittajat. Lehden toimituskunnan muodostivat Heino Aspelin, Werner von Essen, Oscar Furuhjelm, Albert Gebhard, Carolus Lindberg ja Wäinö Palmqvist. Sekä ruotsin- että suomenkielisen version toimittajana toimi vuonna 1917 Topi Vikstedt. Lehden alkaessa ilmestyä uudelleen sisällissodan jälkeen syksyllä 1918 hänet korvasi Harry Röneholm. Kerberos tuli tunnetuksi nuorten taiteilijoiden esittäytymispaikkana ja siihen piirsivät tuon ajat parhaat suomalaiset pilapiirtäjät lukuun ottamatta Eric Vasströmiä, joka pyöritti samaan aikaan omaa kilpailevaa lehteään Hovnarrenia. Ahkeria Kerberoksen kuvittajia olivat Vikstedt, Väinö Alhonen, Signe Hammarsten-Jansson, Henry Ericsson, Marcus Collin, Jalmari Ruokokoski, Alvar Cawén, Ilmari Aalto ja Eero Nelimarkka. Myös nuori Alvar Aalto piirsi ja kirjoitti lehteen.


title: Kerberos (pilalehti)

text: Kerberoksessa suosittiin sivujen vapaata taittoa ja kokonaan kuvituksella täytettyjä sivuja. Lehden piirtäjät saivat toteuttaa jopa ilmoitus- ja mainossivut vapaan taiteellisen ilmaisun hengessä, jolloin niistä tuli varsin omaperäisiä. Vaikka Kerberoksen pääpaino oli kuvituksessa, myös kirjallinen sisältö oli monipuolinen. Kulttuuriliberaali lehti salli kirjoittajilleen vapauden yksilölliseen linjaan ja ilmaisuun. Ruotsinkieliseen laitokseen kirjoittivat muun muassa Ragnar Eklund, Hjalmar Procopé, Aleko Lilius, Arvid Mörne, Axel Gabriels, Max Hanemann, Jarl Hemmer, Kalle Nyström, Jonatan Reuter ja Guy Topelius. Suomenkielisen laitoksen tekstit kirjoitti Väinö Nuorteva ja vierailevina kirjoittajina toimivat muun muassa Ilmari Kianto, Joel Lehtonen, Aaro Hellaakoski, Larin-Kyösti, L. Onerva, Viljo Kojo ja Yrjö Soini. Myöhemmin kirjoittajat vähenivät ja Kerberos jouduttiin 1920-luvun alussa lakkauttamaan sen taloudellisen tappiollisuuden vuoksi.


title: Kerberos (pilalehti)

text: Kerberoksen poliittinen linja oli oikeistolainen ja sosialisminvastainen. Se vastusti myös innokkaasti kieltolakia.


title: Podsafe

text: Podsafe on podcasting-yhteisöä varten luotu termi, jolla viitataan mihin tahansa musiikkiteokseen, jonka lisensointi mahdollistaa teoksen käytön podcastingissä. Podsafen vaikuttava määritelmä yhden työn kohdalla riippuu täysin sopimuksesta, jonka kautta podcaster lisensoi teosta: ei ole olemassa vain yhtä podsafe-lisenssiä. Podsafe-musiikin käyttöön vaaditaan aina lupa tilanteesta riippumatta. Kaikista parhaimpana vaihtoehtona saada luvan käyttää podsafe-musiikkia on kääntyä asianajajan puoleen ennen kappaleen käyttöä.


title: Riikka Korppi-Tommola

text: Riikka Korppi-Tommola (s. 28. huhtikuuta 1960 Varkaus) on suomalainen tanssin tutkija ja entinen tanssija.


title: Riikka Korppi-Tommola

text: Korppi-Tommola toimi tanssijana Helsingin kaupunginteatterin tanssiryhmässä vuosina 1980–2000. Hän tanssi muun muassa Jorma Uotisen, Carolyn Carlsonin, Marjo Kuuselan, Tommi Kitin, Kenneth Kvarnströmin ja Tero Saarisen koreografioissa.


title: Riikka Korppi-Tommola

text: Tanssiuransa jälkeen Korppi-Tommola aloitti teatteritieteen opinnot Helsingin yliopistossa. Hän valmistui filosofian tohtoriksi vuonna 2013 suomalaista 1960-luvun tanssitaidetta käsittelevällä väitöskirjallaan "Toisia liikkeitä, uusia virtauksia. Suomalaisen modernin tanssin muutosprosessi 1960-luvulla". Hän on toiminut opetustehtävissä muun muassa Kansallisoopperan balettioppilaitoksessa ja Helsingin yliopistossa teatteritieteen yliopistonlehtorina.


title: Riikka Korppi-Tommola

text: Korppi-Tommola on ollut naimisissa Esko Salmisen kanssa. Näyttelijä Kreeta Salminen on heidän tyttärensä.


title: Martti Jaakkola

text: Martti Einari Jaakkola (28. syyskuuta 1886 Längelmäki - 18. huhtikuuta 1960 Helsinki) oli asianajaja, joka teki pitkän uran myös Korkeimmassa hallinto-oikeudessa.


title: Martti Jaakkola

text: Jaakkolan vanhemmat olivat Mouhijärven kirkkoherra Mathias Viktorinus Jaakkola ja Sofia Josefina Naakka. Oikeustutkinnon 1910 suoritettuaan Jaakkola toimi auskultanttina Turun hovioikeudessa ja hoiti tuomarin tehtäviä muuallakin, mutta perusti samalla 1915 Toivo Piintilän kanssa asianajotoimiston Turkuun. Hän työskenteli tuomarina esimerkiksi maanjako-oikeuksien puheenjohtajana, koskien muun muassa torppareita koskeneita maanjakokysymyksiä. Jaakkola nimitettiin hovioikeuden aktuaariksi ja notaariksi 1918, mutta hän erosi tehtävästään jo tammikuussa 1920 keskittyäkseen asianajotoimintaan. Vuonna 1919 perustetun Asianajajaliiton toiminnassa hän oli mukana alusta asti, toimien sen hallituksessa lähes 20 vuoden ajan. Turun asianajajayhdistyksen puheenjohtaja hän oli 1923-1937 ja Turun kaupunginvaltuuston jäsen 1929-1937.


title: Martti Jaakkola

text: Korkeimman oikeuden apujäseneksi Jaakkola kutsuttiin vuosiksi 1926-1927, mutta 1938 hänestä tuli Korkeimman hallinto-oikeuden hallintoneuvos aina 28. syyskuuta 1956 eli 70-vuotispäiväänsä asti. Eläkkeellä hän ehti olla vain neljä vuotta. Jaakkola toimi myös tilintarkastussäännöstökomitean jäsenenä. Presidentin valitsijamiehenä hän oli neljästi 1931-1943. Jaakkolalle myönnettiin Suomen Leijonan suurristi 1955.


title: Martti Jaakkola

text: Jaakkolan ensimmäinen puoliso vuodesta 1933 oli Helvi Maria Jaatinen (k. 1935) ja toinen vuodesta 1939 Hilkka Annikki Sippola.


title: Kontor Records

text: Kontor Records on levy-yhtiö, jonka pääkonttori sijaitsee Saksan Hampurissa. Yhtiön artisteihin kuuluvat esimerkiksi ATB, Tiësto ja Scooter. Yhtiön pääjohtajana toimii Jens Thele, joka on myös Scooterin manageri. Vuonna 2000 saksalainen levy-yhtiö Edel AG osti 51 prosenttia Kontor Recordsista.


title: Charlie Rose

text: Charles Peete "Charlie" Rose, Jr. (s. 5. tammikuuta 1942 Henderson, Pohjois-Carolina) on yhdysvaltalainen television talk show -juontaja ja journalisti. Vuodesta 1991 Charlie Rose on ollut samannimisen televisio-ohjelman juontaja.


title: Charlie Rose

text: Rose hyllytettiin CBS:n tv-ohjelmista marraskuussa 2017 kahdeksan naisen paljastettua hänen harjoittaneen seksuaalista häirintää 1990-luvulta vuoteen 2011 saakka.


title: Mango (vaatemerkki)

text: Mango on espanjalaisen Punto Fa, S.L.:n omistama vaatteiden vähittäiskauppaketju. Sen perustivat Katalonian Barcelonassa vuonna 1984 veljekset Isak ja Nahman Andic, joiden juutalaisperhe oli tullut siirtolaisina Turkista Espanjaan 1950-luvulla.


title: Mango (vaatemerkki)

text: Mangolla on 2 400 vaateliikettä 107 maassa. Niistä kaksi kolmannesta toimii franchising-periaattella. Yhteensä yli 12 tuhannesta työntekijästä vajaat 2 000 työskentelee yrityksen suunnitteluosastolla ja pääkonttorissa Barcelonan lähellä Palau Solità i Plegamansissa. Espanjan suurkaupunkien ohella eniten Mango-liikkeitä on Turkin Istanbulissa.


title: Mango (vaatemerkki)

text: Mango teettää vaatteensa Kiinassa (42 %), Turkissa (12 %), Etelä-Koreassa (9 %), Espanjassa (8 %), Marokossa (6 %), Bangladeshissä (6 %), Intiassa (5 %) ja Vietnamissa (4 %).


title: Mango (vaatemerkki)

text: Mangon mainoskasvoina ovat työskennelleet muiden muassa mallit Kate Moss ja Miranda Kerr.


title: Mango (vaatemerkki)

text: Mango aloitti verkkokaupan vuonna 2000 ja miestenmalliston H. E. by Mango vuonna 2008. Yhdysvalloissa nimi Mango on varattu muuhun käyttöön, joten tuotteita siellä myyvä J. C. Penney joutuu käyttämään tuotemerkkiä MNG by Mango.


title: Mango (vaatemerkki)

text: Mango tuli Suomeen vuonna 2004 avaamalla myymälät Helsingin Aleksanterinkadulle ja Kamppiin. Mangolla on liikkeet myös Helsingin Forumissa, Espoon Sellossa, Vantaan Jumbossa ja Lempäälän Ideaparkissa. Turussa Mango toimi 2006–2008.


title: Garry Monk

text: Garry Monk (s. 6. maaliskuuta 1979 Bedford, Englanti) on englantilainen uransa jo päättänyt jalkapalloilija ja nykyinen jalkapallovalmentaja. Maaliskuusta 2018 lähtien hän on toiminut Birmingham Cityn päävalmentajana.


title: Garry Monk

text: Garry Monk on Torquay Unitedin kasvatti. Seuraa hän edusti vuodet 1995–1996. Tuolloin se pelasi Englannin neljänneksi korkeimmalla sarjatasolla Englannin Kakkosliigassa. Vuodet 1996–2004 Monk edusti Southampton FC:tä, mutta pelasi ykkösjoukkueessa noiden vuosien aikana vain yksitoista ottelua. Pääosan Southampton-urastaan Monk olikin lainalla alemman sarjatason seuroissa. Vuonna 2004 hän teki sopimuksen Barnsley FC:n kanssa. Sopimus kesti vain muutaman kuukauden ja Monk siirtyi tuolloin Kakkosliigassa pelanneeseen Swansea Cityyn. Heti Monkin ensimmäisellä kaudella seurassa Swansea nousi Englannin Ykkösliigaan. Vuonna 2006 Monk valittiin seuran kapteeniksi. Kauden 2007–2008 jälkeen Monkin kipparoima Swansea nousi toiseksi korkeimmalle sarjatasolle Englannin Mestaruussarjaan. Swansea City pelasi loistavan kauden Mestaruussarjassa kaudella 2011–2012 ja näin Monkin kipparoima seura nousi ensimmäistä kertaa historiassaan Valioliigaan. Kaudella 2012–13 Monk voitti seuran kanssa Englannin liigacupin. Heinäkuussa 2013 Monk päätti lopettaa uransa 34-vuotiaana. Hän oli pelannut kymmenen vuotta Swanseassa, nostanut sen neljänneksi korkeimmalta sarjatasolta pääsarjaan ja toiminut seitsemän vuotta seuran kapteenina. Uudeksi kapteeniksi nimettiin Ashley Williams.


title: Garry Monk

text: Helmikuussa 2014 Swansean pelattua alkukauden huonosti, sai tanskalaisvalmentaja Michael Laudrup kenkää. Swansean uudeksi manageriksi nimettiin Monk, jolle pesti oli valmentajauran ensimmäinen. Hänen ensimmäinen ottelunsa valmentajana oli Walesin derby Cardiff Cityä vastaan. Swansea voitti ottelun 3–0 ja vältti lopulta putoamisen pienellä erolla. Kaudella 2014–15 Monk jatkoi Swansean managerina. Swansean kauden alku oli hieno, joukkue voitti muun muassa Manchester Unitedin ja Monk valittiin elokuun kuukauden manageriksi. Hän oli Valioliigan toiseksi nuorin manageri ennen kuin sai Swanseasta potkut kaudella 2015–2016


title: Garry Monk

text: Kaudeksi 2016–2017 Monk siirtyi mestaruussarjassa pelaavan Leeds United FC:n manageriksi. Leeds sijoittui sarjassa seitsemänneksi ja Monk erosi kauden jälkeen managerin tehtävistä.


title: Garry Monk

text: Kesäkuussa 2017 Monk palkattiin Valioliigasta pudonneen Middlesbrough FC:n uudeksi manageriksi. Monkin johdolla Middlesbrough aloitti Mestaruussarja-kautensa vaihtelevalla menestyksellä. Seurajohto ei kuitenkaan ollut tyytyväinen joukkueen esityksiin Monkin alaisuudessa ja hän sai potkut jouluaatonaattona. Monkin viimeisessä ottelussa Boro oli voittanut Sheffield Wednesdayn 2–1.


title: Garry Monk

text: Maaliskuun alussa 2018 Monkista tuli Mestaruussarjan putoamiskamppailuun juuttuneen Birmingham Cityn päävalmentaja.


title: Richard Gonda

text: Richard Gonda (s. 14. maaliskuuta 1994 Banská Bystrica) on slovakialainen autourheilija. Kartingin vuonna 2003 aloittanut Gonda on kilpaillut aiemmin muun muassa FIA:n Formula 2-sarjassa vuonna 2012, Eurocup Formula Renault-sarjassa vuonna 2012, Formula Renault NEC-sarjassa vuosina 2011-2012 ja European F3 Open -sarjassa vuonna 2013. Vuonna 2014 Gonda kilpaili Auto GP World Seriesissä. Hän ei saavuttanut sarjassa yhtään pistettä. Vuonna 2016 Gonda ajoi GP3-sarjassa Jenzer Motorsport -tallin kuljettajana. Gonda on 175 senttimetriä pitkä ja painaa 62 kilogrammaa.


title: Östersunds skidstadion

text: Östersund skidstadion on Östersundin kunnassa, Ruotsissa sijaitseva hiihto- ja ampumahiihtostadion. Stadionilla kilpaillaan vuosittain ampumahiihdon maailmancupissa. Östersund on myös järjestänyt ampumahiihdon maailmanmestaruuskilpailut vuosina 1970 ja 2008, sekä tulee järjestämään vuoden 2019 kilpailut.


title: Assault Trooper

text: Assault Trooper on Juha Kauppisen kehittämä isometrinen toimintapeli. Peli julkaistiin vuonna 1997. Pelaaja varustaa ja ohjaa palkkasotilaansa läpi 50 tehtävän esimerkiksi Libyassa, Panamassa sekä Somaliassa.


title: Assault Trooper

text: "Assault Trooper" -peliä levitettiin alun perin kymmenen tehtävää sisältäneenä shareware-versiona, mutta se on sittemmin muuttunut ilmaiseksi.


title: Suomi-sarjan kausi 2014–2015

text: Kausi 2014–2015 oli jääkiekon Suomi-sarjan 16. kausi. Uusia joukkueita ovat Mestiksestä pudonnut Jokipojat ja II-divisioonasta nousseet HC Indians, Hunters ja IPK. Suomi-sarjan voittajalla oli oikeus hakea lisenssiä Mestikseen, lisäksi 1-2 ylimääräistä lisenssiä oli tarjolla kaikille halukkaille. Kaikki seurat ilmoittivat halukkuudestaan Mestis-lisenssiin kauden alussa, mutta lopulta vain 11 seuraa haki lisenssiä määräaikaan mennessä.


title: Suomi-sarjan kausi 2014–2015

text: Villi kortti -paikat Mestikseen myönnettiin Hermekselle ja RoKille. Mestiksen ja Suomi-sarjan lisenssit seuraavalle kaudelle myönnettiin 5.5.2015.


title: Suomi-sarjan kausi 2014–2015

text: Runkosarja pelataan 15 joukkueen kaksinkertaisena sarjana. Lisäksi pelataan neljässä lohkossa lisäotteluita, yhteensä 36 ottelua.


title: Suomi-sarjan kausi 2014–2015

text: Lohkot:


title: Suomi-sarjan kausi 2014–2015

text: Lohkoissa pelataan kaksinkertainen välisarja ja kaksi ylimääräistä ottelua, paitsi lohkossa 4, jossa pelataan nelinkertainen välisarja.


title: Suomi-sarjan kausi 2014–2015

text:
Vähintään 1/3 otteluista
Runkosarjan kahdeksan parasta etenevät pudotuspeleihin. Kaikki ottelusarjat pelataan paras viidestä -järjestelmällä. Kotietu on runkosarjassa paremmin sijoittuneella.


title: Suomi-sarjan kausi 2014–2015

text:
Vähintään 1/3 otteluista
Runkosarjan sijoille 9-15 sijoittuneet jatkavat putoamiskarsintoihin niin, että ensimmäinen kierros pelataan otteluparein 9-14, 10-13 ja 11-12. Toisella kierroksella pelaavat ensimmäisen kierroksen häviäjät ja runkosarjan 15. sijoittunut. Molemmat kierrokset pelataan paras kolmesta -järjestelmällä ja kotietu on runkosarjassa paremmin sijoittuneella. Toisen kierroksen häviäjät jatkavat kolmannelle kierrokselle II-divisioonan joukkueita vastaan.


title: Suomi-sarjan kausi 2014–2015

text: Kolmannen kierroksen lohkoissa pelataan yksinkertaiset sarjat. Lohkojen kaksi parasta saavat paikan Suomi-sarjaan ensi kaudeksi. Mikäli Suomi-sarjaan on enemmän paikkoja ensi kaudeksi auki, jaetaan lisenssinhakuoikeus seuraavassa järjestyksessä: L1/3, L2/3, L1/4, L2/4, L1/5.


title: Suomi-sarjan kausi 2014–2015

text: Myös Diskos sai paikan Suomi-sarjaan seuraavaksi kaudeksi.


title: Suomi-sarjan kausi 2014–2015

text: Myös VG-62 ja HC Indians saivat paikan Suomi-sarjaan seuraavaksi kaudeksi.


title: Viivi Rajamäki

text: Viivi Elsa Julia Rajamäki (s. 28. elokuuta 1924 Honkajoki) on suomalainen kirjailija.


title: Ollisbackenin–Brantbackenin muinaisjäännösalue

text: Alueella ei ole tehty tarkempia arkeologisia tutkimuksia, mutta se on rauhoitettu muinaismuistolain nojalla. Seljeksentien eteläpuolinen Ollisbackenin alue on merkitty maastoon kuparisella "Muinaismuisto" kyltillä, mutta alue jatkuu myös tien pohjoispuolelle.


title: Mibefradiili

text: Mibefradiili (CHNOF) on bentsimidatsolijohdannaisiin kuuluva orgaaninen yhdiste. Yhdiste kuuluu kalsiumkanavan salpaajiin ja sitä on käytetty korkean verenpaineen hoidossa, mutta se on vedetty markkinoilta muiden lääkkeiden kanssa ilmenneiden haitallisten yhteisvaikutusten vuoksi.


title: Mibefradiili

text: Mibefradiili on huoneenlämpötilassa valkoista kiteistä ainetta. Yhdistettä käytettiin tyypillisesti dihydrokloridisuolana, joka on vesiliukoista.


title: Mibefradiili

text: Mibefradiili on sydämen T-tyypin kalsiumkanavien salpaaja. Kalsiumkanavien salpautuessa kalsiumionien virtaus soluihin estyy ja verisuonet rentoutuvat. Tämä alentaa verenpainetta. Mibefradiili tuli markkinoille vuonna 1997. La Roche markkinoi yhdistettä korkean verenpaineen ja stabiilin angina pectoriksen hoitoon. Se kuitenkin vedettiin markkinoilta jo vuonna 1998 vakavien muiden lääkeaineiden kanssa havaittujen yhteisvaikutusten vuoksi. Mibefradiili on CYP3A4-entsyymin inhibiittori ja CYP3A4 metaboloi useita lääkeaineita. Haittavaikutuksia havaittiin muun muassa β-salpaajien, verapamiilin ja diltiatseemin kanssa ja näitä olivat muun muassa vaaralliset rabdomyolyysi ja niin kutsuttu kääntyvien kärkien oireyhtymä (Torsade des pointes). Mibefradiilin ja muiden lääkkeiden yhteisvaikutuksen tiedetään aiheuttaneen ainakin yhden kuolemantapauksen.


title: Martti Silvennoinen

text: Martti Kalervo Silvennoinen (2. elokuuta 1924 Helsinki – 25. marraskuuta 2002 Espoo) oli suomalainen radiotoimittaja ja kirjailija.


title: Martti Silvennoinen

text: Silvennoisen vanhemmat olivat faktori Matti Silvennoinen ja Anni Lovisa Savolainen. Hän pääsi ylioppilaaksi 1945 ja valmistui Helsingin yliopistosta valtiotieteen maisteriksi 1950.


title: Martti Silvennoinen

text: Silvennoinen toimi Yleisradiossa vuodesta 1950 alkaen ensin radioselostajana ja toimittajana sekä viimeksi ohjelmapäällikkönä. Silvennoinen teki toimittajan uransa aikana noin 6 000 reportaasia ja lisäksi hän julkaisi radiota ja toimittajatyötä käsitteleviä kirjoja sekä kirjoitti myös radiokuunnelmia ja televisionäytelmiä. Ohjelmien aiheet liittyivät usein YK:n toimintaan, ihmisoikeuksiin tai sosiaalisiin kysymyksiin. Silvennoinen jäi eläkkeelle Yleisradiosta 1983.


title: Martti Silvennoinen

text: Silvennoinen oli 1970-luvulla Suomen Unesco-toimikunnan varapuheenjohtajana. Hän oli perustamassa Matkailutoimittajien kilta ry:tä ja toimi sen ensimmäisenä puheenjohtajana 1969–1971.


title: Martti Silvennoinen

text: Vuonna 1959 Silvennoinen kävi Lambarénéssa tekemässä reportaasin tohtori Albert Schweitzerista tämän viidakkosairaalassa.


title: Martti Silvennoinen

text: Läheiset ystävät kutsuivat Martti Silvennoista lempinimellä "Silvis". Turkulainen lauluntekijä VeePee Lehto on sanoittanut ja esittänyt laulusikermän "Silvis", joka kertoo hänestä.


title: Aurinkolevy

text: Aurinkolevy (tai aurinkokompassi) on tähtinavigoinnissa käytetty työkalu, jota ainakin viikinkien tiedetään käyttäneen auringon avulla tapahtuvaan navigointiin jo ainakin 800-luvulla.


title: Aurinkolevy

text: Aurinkolevy oli pyöreä levy, jonka alapuolella oli kahva ja yläpuolella puikko. Levyn yläpintaan oli kaiverrettu kaari, joka vastasi puikon varjon kärjen paikka päivän eri aikoina. Kiekon ja kaaren keskipisteiden välille vedetty suora osoitti pohjoisen ja etelän sijaintia.


title: MedlinePlus

text: MedlinePlus on United States National Library of Medicinen tuottama verkkotietopalvelu. Palvelu tarjoaa terveystietoutta englanniksi ja espanjaksi. MedlinePlus on käyttäjilleen ilmainen.


title: Kiinanritarinkannus

text:
Kiinanritarinkannus ("Delphinium grandiflorum") on ritarinkannusten sukuun kuuluva laji. Varret ovat haaroittuneet ja kukinto on harva. Kukat ovat väriltään sinisiä ja lehdet ovat liuskoittuneet. Kiinanritarinkannus kukkii kesäkuulta heinäkuulle. Kasvi on 40-80 cm korkea ja se kestää hyvin talvea. Sitä
tavataan luonnonvaraisena Länsi-Kiinassa ja Itä-Siperiassa.


title: David Jansson

text: David Jansson (7. syyskuuta 1821 Kustavi – 12. kesäkuuta 1883 Kustavi) oli laivanvarustaja, joka toimi esikuvana Volter Kilven teoksen "Alastalon salissa" päähenkilölle. Myös hänen poikansa merenkulkuneuvos Antti Wihuri oli huomattava laivanvarustaja.


title: David Jansson

text: Kustavin Grönvikin eli Viherlahden kylän Ääritalossa syntyneen Janssonin vanhemmat olivat Juho Juhonpoika ja Stina Juhontytär. 1840-luvulla Jansson siirtyi Kustavin Lypyrtin eli Lypertön Alastalon isännäksi, mentyään naimisiin talon leskiemännän Liisa Juhontyttären kanssa, jolla oli kaksi lasta. Toinen heistä oli David Ericsson, kirjailija Volter Kilven isä. Alastalon isäntänä Jansson harjoitti kaupankäyntiä ja meriliikennettä ja hänen johdollaan toteutettiin useita laivahankkeita. Hän oli pääosakas 1858 Lokalahden Ruissaarella rakennetussa "Lokala"-nimisessä prikissä, samoin kuin Kustavin Kaitaisilla 1866 valmistuneessa "Kaitais"-nimisessä parkkilaivassa. Molempien kapteenina toimi Janssonin poikapuoli David Ericsson. Kaitaisen rakentamisen arvioidaan maksaneen noin 57 000 hopeamarkkaa ja tuottaneen osakkailleen 15 000 markkaa vuodessa 1867–1874, ennen rahtien vähenemistä. Jansson oli mukana myös useissa muissa laivahankkeissa.


title: David Jansson

text: Puolisonsa Liisa Juhontyttären kuoltua 1878 Jansson kihlautui Josefina Österbergin kanssa 1882, mutta kuoli kesäkuussa 1883 ennen kuin pariskunta ehti avioitua. Heidän poikansa Anton David (Antti) Wihuri syntyi saman vuoden lokakuussa.


title: PT-91

text: PT-91, toiselta nimeltään Twardy, on puolalainen 1990-luvun alussa käyttöön otettu taistelupanssarivaunu. Vaunu on jatkokehityksen tulos Neuvostoliitossa valmistetusta T-72-panssarivaunusta. PT-91 on käytössä Puolan- ja Malesian asevoimissa.


title: PT-91

text: PT-91:n kehitti yhtiö nimeltä Zakłady Mechanicze Bumar Łabędy. Vaunu perustui T-72 vaunun M1 version pohjalle. Kyseistä versiota oli valmistettu Puolassa jo useiden vuosien ajan. Ensimmäinen PT-91-prototyyppi valmistui vuonna 1992 ja siirtyi asevoimien kokeilukäyttöön. Vaunun olennaisimmat erot T-72M1 vaunuun ovat reaktiivipanssari ERAWA-1 ja ERAWA-2 tornissa ja rungossa, OBRA laservaroitusjärjestelmä ja sen kanssa toimivat 12 Tellur savuheittimet, uusi ammunnanhallintajärjestelmä ja laseretäisyysmittarit, tykin stabilointi, sekä uusi 850 hevosvoiman moottori.


title: PT-91

text: Vuonna 2003 Malesia osti PT-91-vaunuja Puolasta 375 miljoonan dollarin arvoisella sopimuksella, johon sisältyi 48 taistelupanssarivaunua, sekä muun muassa niiden ammuksia ja koulutusta laitteiden käyttöön. Malesiaan myytäviin vaunuhin on tehty edelleen joitakin muutoksia, kuten 1 000:n hevosvoiman dieselmoottori, sekä uudemmat tulenhallinta- ja tykin stabilisaatiojärjestelmät.


title: Kivunlievitys

text: Kivunlievitys on yleisnimitys kaikille keinoille vähentää haitalliseksi koetun kivun tuntumista.


title: Kivunlievitys

text: Yksi tapa jakaa kivunlievitys on jakaa se anestesiaan ja muuhun. Anestesiassa potilas tyypillisesti vahvoilla lääkkeillä puudutetaan tai nukutetaan jonkin operaation ajaksi.